Sultan Sharif Ali @ Sultan Barakat, Amir Mekah Dan Pedang Si Bongkok

SULTAN Sharif Ali ibn Sharif Ajlan merupakan Sultan ketiga Kerajaan Kesultanan Brunei Darussalam yang memerintah dari tahun 1425 sehingga 1432. Baginda merupakan sultan Brunei dari keturunan Arab dan terkenal dengan gelaran sebagai Sultan Barakat.  Baginda juga berketurunan Rasulullah SAW dari jalur Saidina Hassan.

Sharif Ali ketika kedatangan baginda ke Brunei pada tahun 1395 mempunyai keperibadian yang tinggi dan ditambahlagi dengan kearifan baginda di dalam syiar Islam telah berjaya menambat hati Sultan Ahmad, pemerintah kedua Brunei pada waktu itu sehingga akhirnya dikahwinkan dengan puteri baginda yang bernama Puteri Ratna Kesuma.

Oleh kerana Sultan Ahmad tiada dianugerahkan putera maka Sharif Ali, menantunya ditabalkan menjadi Sultan Brunei yang ketiga dengan persetujuan daripada pembesar-pembesar Brunei dan rakyat pada waktu itu.

Sewaktu
pemerintahan Sultan Barakat inilah Kota Batu iaitu kawasan bersejarah Brunei
dan pernah menjadi kota pertahanan Negara Brunei sewaktu dahulu itu
dibina.  Diceritakan sewaktu pembinaan
Kota Batu, lebih kurang 40 buah kapal sengaja ditenggelamkan di kawasan
sekitarnya dengan meletakkan batu di dalamnya.
Dari situlah muncul kawasan itu dinamakan Kota Batu yang kita kenali
sekarang.

Selain
terkenal dengan pengukuhan syiar Islam termasuklah undang-undang Islam sehingga
terbinanya sebuah masjid yang pertama di Brunei, baginda adalah seorang
pemerintah Brunei yang mewariskan alat-alat kebesaran Brunei seperti Tunggul
Alam Bernaga dan Mahkota Sultan Brunei yang digunapakai sehingga sekarang di
dalam adat istiadat Kesultanan Brunei.

Jika
kebanyakan kerajaan-kerajaan nusantara terkenal dengan keris-keris diraja yang
mempunyai sejarah tersendiri, untuk Sultan Barakat amat berlainan kerana
baginda memiliki satu pedang yang dikatakan sentiasa kemas dibawa oleh baginda
walau ke mana sahaja sewaktu pemerintahan baginda di Brunei Darussalam.  Pedang yang dinamakan “Pedang Si Bongkok”
masih lagi disimpan utuh di Muzium Brunei sebagai salah satu simbol sejarah di
dalam menceritakan kewujudan Baginda di dalam pemerintahan Negara Brunei
Darussalam.

Berdasarkan catatan Tarsilah Brunei yang memperjelaskan Salasilah Raja-Raja Brunei yang bermula daripada Sultan pertama iaitu Sultan Muhamad atau Awang Alak Betatar sehinggalah kepada Sultan ke-19 Sultan Muhammad Tajuddin ada menceritakan bahawa Sultan Barakat, Sultan ketiga Brunei berasal dari Taif, Mekah. Dan keberadaan Pedang Si Bongkok yang dimiliki oleh Sultan Barakat kerana baginda adalah seorang penguasa atau Amir Mekah.

Menurut satu buku yang berjudul “Buku Ahlul Bait (Keluarga) Rasulullah Dan Kerajaan Melayu” ada menceritakan bahawa Sharif Ali diangkat menjadi Penguasa Mekah ketika usianya masih muda dan bukanlah senang untuk baginda menjadi Penguasa Mekah pada waktu itu kerana terdapat konflik perebutan kuasa selepas mangkatnya Syarif Ahmad pada tahun 1387. Ini kerana anakanda Syarif Ahmad yang bernama Syarif Muhammad masih kecil dan belum lagi akal baligh maka penguasa Mekah dibantu pentadbirannya oleh ayahanda saudara yang bernama Syarif Qubaish ibni Syarif Ajlan.

Kemuncak kepada konflik perebutan kuasa adalah tatkala Syarif Muhammad telah dibunuh dan sejak itulah sepupunya iaitu Syarif Inan ibni Mughamis yang didokongi kuat oleh Syarif Ahmad ibni Thaqabah ibni Rumaithah, Syarif Aqil ibnu Mubarak ibni Rumaithah dan Syarif Ali ibni Ajlan ibni Rumaithah telah diiktiraf dan diangkat oleh Raja Mesir untuk menjadi penguasa Mekah.  Namun atas sebab-sebab tertentu Raja Mesir telah menarikbalik kuasa daripada Syarif Inan dan seterusnya melantik Syarif Ali ibni Syarif Ajlan sebagai penguasa Mekah yang baharu.

Bukanlah senang untuk menjadi Amir Mekah
apabila mantan Amir sebelumnya masih lagi ada.
Syarif Inan terus-terusan tidak berpuashati dengan pentadbiran Sharif
Ali sehingga menyebabkan ianya menganggu gugat pentadbiran yang baru.  Untuk itu Syarif Ali dengan keizinan daripada
Raja Mesir telah bertemu secara empat mata dengan Syarif Inan bagi merungkai
kekusutan yang sedia ada.  Namun seribu
kali sayang, jalan perdamaian yang dicari tidak mendapat maklumbalas yang
positif daripada Syarif Inan.  Dan kerana
itulah Syarif Inan telah dipenjara agar penguasaan Syarif Ali sebagai Amir
Mekah lebih aman.

Ada satu ketika, Syarif Inan yang mendapat
bantuan daripada luar telah berjaya melarikan diri daripada penjara dan berjaya
menemui Raja Mesir.  Selepas memberikan
penjelasan yang panjang lebar dan berjaya meyakinkan Raja Mesir akhirnya Raja
Mesir telah membatalkan hukuman penjara ke atas Syarif Inan.  Sharif Ali yang mengetahui bahawa Syarif Inan
telah berjaya meyakinkan Raja Mesir telah mula mengumpul segala kekuatan yang
sedia ada.

Kemuncak episod pertelingkahan perebutan
kuasa Amir Mekah ini adalah pada tanggal 14 September 1387, apabila satu
pertempuran antara pasukan Syarif Inan dan Syarif Ali bertembung di satu
kawasan bernama Syeib Al-Azir.  Walau tiada
pihak yang menang mahupun kalah pada waktu itu namun ianya sudah cukup untuk
menimbulkan suasana genting di Mekah. Mekah pula dikhabarkan di dalam keadaan
kacau bilau kerana telah terbahagi kepada dua kem iaitu pro Sharif Ali dan pro
Sharif Inan.

Pada bulan Oktober 1387, Raja Mesir telah
mengambil jalan tengah agar Mekah tidak terus bergolak kerana musim haji sudah
semakin mendekat.  Untuk itu satu
cadangan telah diutarakan agar Syarif Inan dan Syarif Ali berkongsi kuasa
sebagai Amir Mekah.  Cadangan ini tetap
ditolak oleh Syarif Inan yang sememangnya mahu kuasa yang unggul sebagai Amir
Mekah satu-satunya.

Di Mekah, Syarif Ali terus mendapat sokongan
penuh dari Syarif-Syarif terkemuka di Mekah dan atas pengaruhsyarif-syarif
inilah menyebabkan Al-Malik Az-Zahir Sayf ad-Din Barquq telah memberikan Amir
Mekah sepenuhnya di tangan Syarif Ali.
Keputusan ini sekali lagi menjadi duri dalam daging bagi Syarif Inan dan
penyokong-penyokongnya sehingga menyebabkan keributan di Mekah tiada
penghujungnya.

Bagi meredakan keamanan Mekah yang seringkali
kacau bilau memaksa Syarif Ali telah bertindak menangkap dan memenjara
penyokong Syarif Inan yang menentangnya secara terbuka.  Hal ini tidak disenangi oleh ramai syarif-syarif
terkemuka di Mekah kerana ada antara mereka mempunyai pertalian keluarga
menyebabkan akhirnya sokongan syarif-syarif di Mekah semakin kurang ke atas
pemerintahan Syarif Ali.  Mekah terus di
dalam keadaan genting sehingga menyebabkan ramai penduduk Mekah mula
meninggalkan kota suci itu dan berpindah ke Yanbu.

Pada penghujung tahun 1395, Sharif Ali ingin mencari ketenangan dari segala konflik yang membelenggu dirinya sejak mula menjadi Amir Mekah. Ditinggalkannya jawatan sebagai Amir Mekah sebegitu sahaja lantas mengembara dari Mekah ke Khaulan, Selatan Jazirah dan seterusnya membelah samudera luas sehingga menemui pelabuhan kekal bernama Brunei.

Baginda sepanjang masa berkelana dari negara ke negara tetap tampil bersederhana sebagai seorang pendakwah mengembangkan syiar Islam tanpa sekalipun pernah memberitahu bahawa baginda adalah seorang Amir Mekah sebelumnya.  Hanya Pedang Si Bongkok pemberian Raja Mesir kepada baginda kekal disimpan sebagai saksi baginda pernah menjadi Amir Mekah.

Sultan Barakat mangkat pada tahun 1432 dan seterusnya pemerintah Brunei adalah putera baginda yang bernama Raja Sulaiman.  Daripada jalur Sultan Barakat inilah melahirkan pemerintah-pemerintah Brunei yang seterusnya dan ini termasuk Sultan Brunei yang bertakhta sekarang iaitu Sultan Hasanal Bolkiah.

Baginda Sultan Barakat sewaktu hidupnya pernah beramanat bahawa apabila baginda mangkat kelak tiada pangkat darjat yang harus dibawa kerana semua manusia adalah sama disisi Allah yang Esa.  Kerana itulah hanya tertulis perkataan “Ali” pada batu nisan baginda yang terletak di Kubah Makam Diraja, Jalan Tuntong, Bandar Seri Begawan tanpa pangkat dan darjat. AL-FATIHAH.

-HB-

#kameksayangSarawakbah!

RUJUKAN:


Bahasa Rasmi Dan Bilangan Negaranya

Bahasa Rasmi adalah sebuah bahasa yang diberi status keistimewaan secara bertulis dalam perlembagaan di sesebuah negara, negeri ataupun bidang kuasa yang lain. Selalunya, bahasa rasmi digunakan dalam kerajaan sama ada dalam pengadilan, perundangan dan pentadbiran. Berdasarkan perlembagaan negara masing-masing, terdapat 178 negara telah menjadikan sekurang-kurangnya satu bahasa rasmi dan 101 daripadanya mengiktiraf lebih daripada satu bahasa.

Dalam kerajaan dan perundangannya, pengiktirafan bahasa rasmi terbahagi kepada dua iaitu secara de jure dan de facto. De facto menerangkan tentang amalan yang wujud dalam dunia sebenar walaupun tidak diiktiraf dalam undang-undang rasmi manakala de jure menerangkan tentang pengiktirafan secara bertulis tetapi sama ada diamalkan ataupun sebaliknya dalam dunia sebenar. Berikut adalah 10 bahasa rasmi sama ada secara de jure ataupun de facto dan bilangan negaranya di seluruh dunia.

Bahasa Inggeris adalah bahasa yang terbanyak. Sebanyak 59 negara telah menjadikan bahasa Inggeris sebagai bahasa rasmi. Amerika Syarikat, India, Pakistan, Nigeria, Filipina dan United Kingdom adalah contoh negara penutur bahasa Inggeris (Anglophone).

Bahasa Perancis adalah bahasa kedua terbanyak. Bahasa Perancis adalah bahasa rasmi dalam 29 buah negara. Perancis, Republik Demokratik Kongo (DRC), Kanada dan Madagascar adalah contoh negara penutur bahasa tersebut (Francophone).

Bahasa ketiga terbanyak jatuh kepada bahasa Arab. Sebanyak 26 negara di dunia telah menjadikan bahasa Arab sebagai bahasa rasmi. Mesir, Sudan, Algeria, Iraq, Maghribi dan Arab Saudi adalah contoh negara penutur bahasa Arab (Arabophone).

Bahasa Sepanyol ataupun lebih dikenali sebagai bahasa Kastil ataupun Kastila adalah bahasa keempat terbanyak. Sebanyak 21 negara menjadikan bahasa tersebut sebagai bahasa rasmi. Antara negara penutur bahasa Sepanyol (Hispanic) adalah Mexico, Sepanyol, Colombia dan Argentina.

Adik-beradik bahasa Sepanyol iaitu bahasa Portugis adalah bahasa kelima terbanyak di dunia. Sebanyak sembilan (9) negara menjadikan bahasa itu sebagai bahasa rasmi. Brazil, Portugal, Mozambique dan Angola adalah contoh negara penutur bahasa Portugis (Lusophone).

Adik-beradik bahasa Inggeris iaitu bahasa Jerman adalah bahasa keenam terbanyak di dunia. Sebanyak enam (6) negara menjadikan bahasa tersebut sebagai bahasa rasmi. Jerman, Austria, Switzerland, Belgium, Luxembourg dan Liechtenstein adalah negara penutur bahasa Jerman (Germanophone).

Bahasa Serbo-Croatia adalah bahasa ketujuh terbanyak di dunia. Sebanyak lima (5) negara menjadikan bahasa tersebut sebagai bahasa rasmi. Bahasa Serbo-Croatia adalah bahasa rasmi di Serbia (Bahasa Serbia), Croatia (Bahasa Croatia), Bosnia dan Herzegovina (Bahasa Bosnia), Montenegro (Bahasa Montenegro) serta Kosovo.

Bahasa Itali, bahasa Melayu, bahasa Rusia dan bahasa Swahili adalah bahasa kelapan terbanyak. Sebanyak empat (4) negara telah menjadikan bahasa-bahasa itu sebagai bahasa rasmi. Bahasa Itali adalah bahasa rasmi di Itali, Switzerland, San Marino dan kota Vatikan. Bahasa Melayu adalah bahasa rasmi di Malaysia (Bahasa Malaysia), Indonesia (Bahasa Indonesia), Brunei (Bahasa Melayu) dan Singapura (Bahasa Melayu). Rusia, Kazakhstan, Belarus dan Kyrgyzstan telah menjadikan bahasa Rusia sebagai bahasa rasmi. Bahasa Swahili adalah bahasa rasmi di Kenya, Tanzania, Uganda dan Rwanda.

Bahasa Belanda, Hindi, Parsi, Tamil, Quechua dan Cina adalah bahasa kesembilan terbanyak. Sebanyak tiga (3) negara telah menjadikan bahasa-bahasa tersebut sebagai bahasa rasmi. Belanda, Belgium dan Surinam menjadikan bahasa Belanda sebagai bahasa rasmi. Bahasa Hindi adalah bahasa rasmi di Fiji, India dan Pakistan. Bahasa Parsi di Iran, Afghanistan (Bahasa Dari) dan Tajikistan (Bahasa Tajik). Tamil di Sri Lanka, Singapura dan India. Quechua di Peru, Bolivia dan Ecuador. Bahasa Cina di China, Singapura dan Taiwan.

Berikut adalah bahasa kesepuluh terbanyak. Sebanyak dua (2) negara menjadikan bahasa berikut sebagai bahasa rasmi.  Bahasa tersebut adalah Albania (Albania dan Kosovo), Aymara (Peru dan Bolivia), Bengali (Bangladesh dan India), Berber (Algeria dan Maghribi), Yunani (Greece dan Cyprus), Guarani (Bolivia dan Paraguay), Hausa (Nigeria dan Niger), Korea (Korea Utara dan Korea Selatan), Romania (Romania dan Moldova), Rwanda-Rundi [Burundi (Kirundi) dan Rwanda (Kinyarwanda)], Sotho (Afrika Selatan dan Lesotho), Swati (Swaziland dan Afrika Selatan), Svensk (Sweden dan Finland), Tswana (Afrika Selatan dan Botswana), Turki (Turki dan Cyprus) serta Kantonis [China (Guandong), Hong Kong dan Macau].

Kesimpulannya, banyak negara mempunyai sekurang-kurangnya satu bahasa rasmi menurut perlembagaan. Bergantung kepada perlembagaan dalam negara masing-masing, bahasa yang secara umumnya sama menurut ahli Linguistik telah dinamakan semula kerana pelbagai tujuan sama ada tujuan baik mahupun sebaliknya.

Artikel disumbangkan oleh Alam Bahasa untuk The Patriots.


Kerajaan Islam Gorontalo: Bermula Dari Cinta Seorang Raja Kepada Isterinya

Bila disebut Taj Mahal, pasti kita terus terbayang sebuah kisah cinta agung Raja Moghul Shah Jehan kepada isterinya Mumtaz. Sampai sekarang, cerita ini terus menghiasi kota Taj yang tersergam indah.

Itu cerita Taj Mahal zaman Kesultanan Moghul, India. Kali ini, saya ingin membawa para teman ke hujung timur Indonesia iaitu Gorontalo. Dari segi geografinya, Gorontalo berjiran dengan Sabah (Malaysia) dan Sulu (Selatan Filipina). Hanya laut Celebes yang memisahkan tiga negara ini. Bayangkan, kisah yang sama mirip berlaku di hujung timur dunia yakni di Kota Gorontalo hinggakan dikatakan Islam masuk di Gorontalo kerana Cinta.

Gorontalo adalah bumi bagi gunung- ganang.  Hutannya pula adalah kediaman bagi flora dan fauna yang unik.  Ditaqdirkan seribu keindahan, Gorontalo mempunyai hutan yang sangat indah dengan kepelbagaian dan variasi. Sementara di bahagian selatan laut Gorontalo, iaitu di Teluk Tomini, ada beberapa pulau kecil yang tersebar yang belum berpenghuni.

Saya sendiri sebelum ini, sebaik mendarat di Tanah Gorontalo, yang terlintas di benak imaginasi saya mengenai Gorontalo ialah Pak Habibie, manusia genius yang merupakan pereka pesawat dan mantan presiden Indonesia. Pak Habibie antara tokoh pemimpin yang saya kagumi merupakan anak kelahiran Gorontalo.

Baik, bermula Kisah Islam Gorontalo, ketika Sultan Amay (1460M-1535M) seorang pemerintah di Gorontalo, meminang seorang puteri raja bernama Owutango, anak kepada raja Palasa Ogomonjolo, Teluk Tomini yang lebih dahulu memeluk Islam.

Raja Palasa telah mengenakan syarat kepada Sultan Amay bahawa Mahar perkahwinan ialah dengan membina sebuah masjid. Sultan Amay menyahut dengan cinta syarat raja Palasa tersebut demi memperisterikan Puteri Owutango. Masjid Hunto Sultan Amay kemudian berdiri indah merupakan masjid pertama yang dibina dan pada hari ini merupakan masjid tertua di Gorontalo.

Setelah mendirikan masjid itu, Sultan Amay mengumpulkan seluruh rakyatnya di masjid itu untuk mengucapkan syahadah. Di hadapan rakyatnya, yang kala itu masih memeluk kepercayaan Alifuru – penyembah roh dan benda-benda yang dianggap bertuah – Sultan Amay memerintahkan untuk menyembelih seekor babi, darahnya kemudian diletakkan di seluruh kening rakyatnya.

Peristiwa itu dikenal sebagai upacara sumpah adat “Bontho” yakni bolo yingoyingontiyolo monga boyi (ini hari terakhir kita makan babi). Sumpah itu sekaligus menandakan seluruh warga kerajaan Gorontalo memeluk agama Islam kerana pada ketika itu, babi adalah makanan setempat.

Masjid Hunto Sultan Amay

Saat saya menziarahi Masjid Hunto Sultan Amay, usianya menginjak 523 tahun dan terletak di kelurahan Biawu, Kota Selatan Kota Gorontalo. Terbina ia pada tahun 1495 masihi /899 hijriyah sebagaimana yang tertulis di gapura Masjid.

Saya juga mengambil peluang menziarahi Makam Sultan Hunto Amay dan bertahlil kepada Baginda. Di batu nisan Baginda, tercatat Sultan Amay diberi gelar Ta Olongia Lopo Isilamu (Raja yang menyebarkan agama Islam).

Disamping makam Baginda, ada sebuah makam tertulis nama di nesan, Makam Auliya, Maulana Syaikh Syarif Bin Abdul Aziz (1765M – 1835M). dikatakan Maulana Syaikh Syarif di datangkan dari Hijaz oleh Sultan Kerajaan Gorontalo untuk membimbing, menyebarkan pendidikan Islam. Kerajaan Islam Gorontalo berkembang dan dijuluki Serambi Madinah.

4 Tiang Utama Masjid

Di ruang utama masjid, berdiri empat tiang penyangga, menurut penjaga masjid, ia melambangkan empat sahabat Rasulullah Muhammad SAW dan Khulafa’ Ar Rasyidin Sayyiduna Abu Bakar Ash Shidiq, Sayyiduna Ali Bin Abi Thalib, Sayyiduna Umar Bin Khattab dan Sayyiduna Usman Bin Affan.

Pelambangan ini penting kerana kedatangan serta penyebaran Islam oleh pendakwah dan Ulama’ dahulu ke wilayah Nusantara ini adalah tulen Ahlul Sunnah Wal Jamaah. Berintegrasi Tauhid, Fiqh dan Tasauf. Bukan Syiah Rafidhah sepertimana tuduhan sebahagian generasi muda hari ini yang mempercayai pendakwah dulunya membawa syiah. Ya Salam. Alasannya? Kerana Ulama yang masuk ke nusantara dahulu adalah Ulama’ Sufi. Ya benar Sufi dan Sufi bukannya Syiah der. Perbezaan jelas !.

Masjid ini juga meninggalkan beberapa binaan sejarah, di antaranya Mihrab kayu berukir dan tempat khatib memberikan khutbah setinggi dua meter yang sampai sekarang masih digunakan.

Perahu Emas Sultan Amay

Sebelum pulang, saya sempat menoleh di sudut perkarangan belakang masjid. Di situ saya melihat replika Perahu besar berwarna kuning keemasan. Menurut catatan yang tergantung di pokok yang berada di tepi perahu, perahu besar itu adalah perahu emas milik Sultan Amay dan pokok itu merupakan tempat pengikat tali perahu tersebut.

Adat Bersendi Syara’

Bukan sahaja menjadi asbab pemelukan dan penyebaran Islam jelata, Sultan Amay beserta delapan raja di daerah itu juga bertanggungjawab melahirkan 185 rumusan adat merangkumi upacara perkawinan dan kematian, perilaku berkeluarga, bermasyarakat penerimaan tamu dan pengangkatan pemimpin. Hasil rumusan itu dikenal dengan prinsip Saraa Topa-Topango to Adati atau syariat (hukum Islam) bertumpu pada adat.

Prinsip adat yang digagaskan oleh Sultan Amay ini kemudian disempurnakan pada masa pemerintahan Raja Eyato yang berkuasa pada 1673M-1679M menjadi ;

“Adati Hulahulaa To Saraa, Saraa Hulahulaa To Quruani”

Terjemahan : bermaksud Adat Bersendi Syarak, syarak bersendi Kitabullah (Al Quran).

hingga saat ini, falsafah ini dipegang oleh warga Gorontalo.

Berkenaan falsafah tersebut, saya pernah mendengar falsafah yang sama di Riau dan di Minang (Jika dalam bahasa Minang, Adat Basandi Syara’, Syara’ Basandi Kitabullah) akan tetapi tak sangka jauh di hujung timur Indonesia, falasafah Adat bersendiri Syarak, Syarak bersendi Kitabullah turut ada bahkan nama juga sama.

Sekarang saya sedang bertanya kepada diri saya, siapakan pencipta sebenar gagasan yang hebat ini? Kerana sama tiada beza. Jika lihat pada tarikh, Kerajaan Pagar Ruyung Minangkabau (1347M – 1825M) berdiri lebih awal dari Kerajaan Islam Gorontalo sementara Kerajaan Riau Lingga (1828M – 1911M) jauh lebih lewat. Saya telah berkongsi maklumat ini kepada teman pengkaji dan beliau mengucapkan terima kasih dan berjanji mengkaji lanjut hal ini.

Falsafah Hidup Orang Gorontalo

Selain menjadi salah satu suku tertua di Nusantara, Suku Gorontalo yang mempunyai bahasanya tersendiri turut memiliki kekayaan budaya yang luhur. Seperti peradaban lainnya, Masyarakat Gorontalo turut memiliki falsafah hidup yang di pegang erat dan teguh bersemadi dalam jati diri orang Gorontalo sehingga sekarang, Antaranya adalah:

Islam di Gorontalo Kini

Barakah Usaha para Raja, para Ulama dan leluhur terdahulu serta pendidikan agama yang berterusan, Gorontalo merupakan wilayah yang 97% penduduknya adalah muslim. Sampai sekarang, gelar Serambi Madinah terus menjadi gelaran dan kebanggaan provinsi Gorontalo. Disamping itu juga, bumi auliya’ ini turut digelar Kota Seribu Masjid lantaran kewujudan banyak masjid di setiap ceruk negeri.

Akhir Kalam

Gorontalo yang sebahagian besar terdiri dari pergunungan yang membentang dari utara ke selatan akan terus di ingati. Panorama dan keindahan alamnya yang masih terpelihara menjadi inspirasi. Sekian,


Lotte: Kisah Pembuat Gula-Gula Getah Menjadi Konglomerat Gergasi

Ketika Pe.rang Dunia Kedua sedang hangat berlangsung, seorang pemuda bernama Shin Kyuk-ho daripada Korea Selatan telah berhijrah ke Jepun untuk seorang novelis.

Namun lain pula jadinya apabila penghijrahan beliau telah membuka lembaran kepada penubuhan Lotte yang menjadi salah satu chaebol di Korea.

Hari ini Lotte memiliki restoran makanan segera, hotel, taman tema dan kilangnya sendiri. Jadi bagaimana Lotte boleh tertubuh daripada impian anda muda yang mahu menjadi novelis?

Semuanya bermula dengan Shin Kyuk-ho yang telah berpindah ke Jepun melihat tentera Amerika Syarikat memberikan gula-gula getah kepada anak kecil.

Situasi itu membuatkan Shin terinspirasi untuk membentuk sebuah syarikat gula-gula getah bagi pasaran Jepun. Buat pengetahuan semua, Korea adalah sebahagian daripada Empayar Imperial Jepun sehingga tahun 1945.

Syarikat itu telah digagaskan oleh Shin pada tahun 1948 dengan menghasilkan gula-gula getah berjenama Cowboy dan Mable Gum.

Apa yang menariknya, nama syariakt diambil bersempena nama heroin dalam novel The Sorrows of Young Werther iaitu Charlotte.

Lotte terus berkembang menjadi sebuah syarikat yang menghasilkan pelbagai jenis makanan selain gula-gula getah seperti coklat. Malah, syarikat itu juga sudah mula menaja beberapa program televisyen dan pasukan besbol Jepun iaitu Lotte Orions.

Kejayaan Shin melalui Lotte adalah sangat dahsyat kerana Jepun merupakan sebuah negara yang begitu mementingkan produk anak tempatan. Mungkin Lotte berjaya memecahkan monopoli Buy Japanese First (BJF) ketika itu.

Seusai sahaja Pe.rang Korea tamat, apa yang dinantikan oleh Shin menjelma apabila mula kembali ke negara asalnya bersama Lotte. Produk pertama yang dijual di Korea Selatan adalah sama sahaja iaitu gula-gula getah tetapi ditambah dengan beberapa produk lain.

Lotte tidak memandang ke belakang lagi apabila Lotte mula mengorak menjadi antara chaebol yang mendominasi ekonomi Korea Selatan.

Situasi ini dibantu lagi oleh pemerintah Korea Selatan yang mahukan negara itu segera bangkit menjadi kuasa ekonomi dan ketenteraan bagi meredakan ancaman Korea Utara.

Jadi pemerintah Korea Selatan telah menjadikan Lotte sebagai antara pilihan utama untuk membekal alatan ketenteraan.

Namun, Shin menolak tawaran itu lantas membuatkan hubungan dengan pihak pemerintah semakin dingin.

Menjelang era 70an, Lotte mula fokus pengembangkan cawangannya ke luar negara dengan membuka kilang di Michigan dan pejabat jualan di Chicago.

Di Asia pula, Lotte telah menempatkan anak syarikatnya di Thailand dan Indonesia. Memasuki era 90an, Lotte mula memasuki pasaran China, Filipina dan Vietnam.

Selepas itu Lotte telah mengasaskan produk yang nantinya menjadi terkenal di seluruh dunia iaitu Pepero. Pepero merupakan makanan ringan berbentuk stick yang dicelupkan dengan coklat.

Walau bagaimanapun terdapat bantahan daripada Jepun apabila Lotte dikatakan telah menciplak produk keluara Pocky.

Melalui Pepero, Lotte berjaya mendapatkan keuntungan maksima sehingga terdapat satu hari telah dinobatkan sebagai hari Pepero. Buat pengetahuan semua, hari Pepero pada setiap 11 November di Korea Selatan disambut seperti hari Valentine.

Ketika itu setiap anak muda Korea berbaris untuk mendapatkan Pepero lalu menikmatinya bersama rakan-rakan.

Walau bagaimanapun, tiada siapa tahu mengapa hari Pepero disambut pada setiap 11 November, mungkin juga kerana bentuk Pepero menyerupai nombor 11.

Apa-apapun, Pepero mampu mendapatkan keuntungan yang banyak pada setiap 11 November apabila angka jualan mereka meningkat sebanyak 50 peratus.

Kejayaan besar yang lain adalah Lotte berjaya membuat sesuatu begitu signifikan dalam penghasilan gula-gula getah.

Lotte telah menghasilkan pengganti gula yang disebut sebagai xylitol. Asas itu telah dibawa oleh Lotte untuk menghasilkan gula-gula getah yang sihat serta tidak merosakkan gigi.

Selepas itu, Lotte semakin berkembang dengan penubuhan restoran makanan segera dan hotel antaranya.

Malahan Lotte juga sudah mula menceburi bidang pembuatan bahan kimia apabila berjaya memiliki saham syarikat Honam Petrochemical.

Pada tahun 2012, namanya telah ditukar kepada Lotte Chemical dan telah melebarkan sayapkan ke luar negara.

Pencapaian kebanyakkan chaebol Korea memang mengkagumkan kerana mereka hanya bermula sebagai sebuah syarikat yang menjual barangan komoditi sahaja.

Berkat bantuan pemerintah juga mereka mampu menjadi syarikat besar lantas membantu Korea menjadi harimau ekonomi Asia.

Artikel ini turut boleh dibaca di portal kewangan dan ekonomi kami, The Outlook.


Kenapa Kita Tak Boleh Kembali Ke Masa Silam?

Boleh ke pengembaraan masa berlaku?

Jawapannya; boleh dan tidak.

Boleh berlaku sebab apa yang kita alami sekarang adalah pengembaraan masa, iaitu masa bergerak ke depan. Cuma sebab semua orang mempunyai kecepatan masa yang sama, jadi kita tak rasa sangat.

Okey, boleh ke kita nak kembara jauh lebih ke depan berbanding orang lain? Iaitu mengembara ke masa hadapan?

Boleh. Kau pergi tempat yang bergraviti tinggi, masa akan bergerak perlahan di sisi kau dan masa orang lain bergerak laju.

Jadi, mungkin cukup seminggu kau di kawasan bergraviti tinggi itu, di tempat orang lain dah 100 tahun ke depan. Jadi, kau ‘mengembara’ selama seminggu untuk pergi ke 100 tahun akan datang di tempat asal kau.

Tapi bila kau dah ke depan, kau tak boleh patah balik.

Kenapa pula ada jawapan tidak?

Mengembara masa ini, kalau ke belakang tak boleh. Sebab apa? Sebab entropi daripada hukum termodinamik kedua. Entropi ini menyebabkan masa bergerak secara linear dan terus ke depan. Masa takkan ke belakang.

Bangunan lama-lama akan rosak dan rapuh apabila dibiarkan. Ia takkan jadi makin cantik dan makin tak rosak. Nak cantik dan terpelihara kau memerlukan tenaga fizikal/luar.

Makanan pun macam itu. Kalau biar, ia tak jadi makin baik. Ia perlukan pengawetan. Proses di dunia ini, semua kejadian akan menemui kecelaruan dan kekacauan disebabkan oleh entropi. Kita semakin tua dan semakin sakit pun disebabkan oleh entropi.

Sebab itu nak jadi sakit tak susah, sebab entropi dah buat kerja itu. Tapi nak jadi sihat kena buat macam-macam. Kena bersenam, kena makan-makanan sihat, kena rajin pergi ‘checkup’ dan sebagainya.

Nak kawal ‘kekacauan’ yang dilakukan oleh entropi memerlukan tenaga.

Maka, cara untuk ke belakang, kau kena kuasai masa. Kau kena kerah tenaga untuk kawal masa.

Bila kau kuasai masa, di mata kau, masa akan jadi tak linear sebab kau boleh ke depan dan ke belakang sesuka hati. Bila masa tak linear, konsep ke depan dan ke belakang dah tak berlaku. Ini bermaksud kau telah songsangkan pergerakan masa.

Macam mana nak kuasai masa? Kau kena keluar daripada sistem ruang-masa. Duduk di dimensi yang ke-5. Dan aktifkan tenaga supaya kau boleh songsangkan masa. Tapi bila kau keluar, kau akan hilang kewujudan.

Kenapa hilang kewujudan? Sebab kewujudan manusia memerlukan ruang. Ruang pula menurut Einstein adalah entiti yang bersatu dengan masa. Sebab itu adanya istilah ‘ruang-masa’.

Jadi, mustahil melainkan kau adalah Tuhan.

Melainkan juga, kalau dunia ini adalah dunia hologram, kau boleh ‘rewire‘ otak kau semula supaya dapat melihat dan membina masa dalam perspektif yang baru. Ini pun mustahil.


Islam, Turki Dan Kucing

Antara perkara yang menarik di Turki semenjak dari era Empayar Uthmaniyyah lagi, adalah kewujudan beberapa yayasan-yayasan yang mempromosikan budaya  bertoleransi dan berkebajikan.

Ada yang menyediakan pampasan kewangan sekiranya seorang hamba merosakkan harta atau perabot milik tuannya, ada yang membawa kanak-kanak berkelah. Terdapat juga yayasan lain yang menyediakan khidmat untuk menebus dan membebaskan golongan hamba, membantu membebaskan tahanan akibat hutang dengan melangsaikan bebanan hutang mereka.

Semua itu adalah bentuk kebajikan kemanusiaan, namun yang agak menarik adalah budaya kasih sayang masyarakat Turki terhadap haiwan-haiwan samada domestik mahu pun haiwan liar terutamanya di Istanbul, ia menjadi satu budaya yang telah dipulihara masyarakat sejak berabad lamanya.

Menjadi satu kebiasaan bagi orang Turki dalam menyediakan agihan makanan kepada haiwan liar di atas gunung. Ia juga berupaya mencegah haiwan liar memasuki kawasan bandar pada musim sejuk. Bahkan menyediakan rawatan untuk haiwan yang ditemui tercedera semasa musim yang mencabar seperti musim sejuk.

Namun pada hari-hari biasa, haiwan-haiwan jalanan, terutamanya anjing dan kucing akan dilayan umpama “raja” di setiap sudut kota Istanbul.

HAIWAN JALANAN DI BUMI UTHMANIYYAH

Cinta terhadap haiwan merupakan lambang keimanan dalam Islam.

Kucing dikenali sebagai haiwan yang manja, mudah didekati tetapi adakalanya pemalas, manakala anjing terkenal kerana sifat kesetiaan mereka yang tiada tolok bandingnya.

Walau bagaimanapun, ini tidak menjadi isu dalam budaya Islam di Turki, di mana kucing dan anjing masing-masing memiliki kedudukan yang sama sekali tiada perbezaannya. Ini mungkin kerana Muslim di Turki merupakan pengikut mazhab Hanafi.

Kucing di Istanbul amat terkenal sama seperti anjing di kota bersejarah itu. Pada masa kini, budaya di kalangan penduduk tempatan masih dikekalkan iaitu memberi makan kucing jalanan.

Apabila masyarakat mula keluar di jalanan, semua kucing dari pelbagai kejiranan akan berkumpul di sekeliling mereka dan berbaris menunggu makanan, seolah-olah satu kerahan pasukan tenter4 sedang digerakkan.

Sebenarnya, masuk akal juga, kucing-kucing ini lah “angkatan tenter4” yang bertanggungjawab membasmi populasi tikus, walaupun adakalanya mereka juga suka menyelongkar tong-tong sampah hingga berselerak.

Tikus adalah tetamu yang tidak diundang terutamanya di rumah-rumah kayu lama dan kucing adalah musuh tradisi mereka. Pada zaman dahulu, sebuah rumah tanpa seekor kucing adalah satu perkara yang pelik. Namun, tidak semua kucing boleh menangkap tikus kerana ia memerlukan kucing itu bersifat “menikus”.

Kucing yang kurang sifat naluri pemburu dipasangkan dengan kucing pemburu dan mereka akan terbiasa dengan kerja-kerja yang mereka lakukan bersama dalam masa yang singkat.

Namun, pada asasnya, kucing diberi makan bukan sahaja sebagai ganjaran atas sumbangan mereka menangkap tikus sekaligus mengurangkan risiko penularan penyakit-penyakit berjangkit. Tetapi secara simboliknya ia dijadikan sahabat oleh golongan tua dan kanak-kanak.

Ia biasanya dilakukan oleh golongan yang pernah dikhianati kesetiaannya oleh saudara atau sahabat mereka, dan orang yang tidak mempunyai anak, atau kem4tian isteri, akan menzahirkan kasih sayang dan belas kasihan mereka kepada kucing.

KISAH-KISAH PENTING BERKAITAN KUCING

Terdapat beberapa kisah-kisah bersejarah atau kisah lagenda yang melibatkan tokoh-tokoh terkenal dan penting dengan kucing. Antaranya adalah kisah Putera Şerefeddin Efendi.

Putera Şerefeddin Efendi, putera yang diasingkan hingga diusir dari tanah airnya, memaksa dirinya meneruskan hidup dan meninggal dunia bersendirian di Beirut. Satu-satunya sahabat peneman hidupnya ketika dalam buangan, adalah seekor kucing, kucing itu lah yang “memaklum kan” tentang kem4tian beliau kepada jirannya.

Setiap kucing domestik hampir memiliki naluri yang sama seperti seorang anak kecil. Apabila penjaganya di rumah memberikan sedikit perhatian kepada kanak-kanak lain, mereka akan menunjukkan sifat cemburu.

Kucing tidak perlu risau jika hidup di Istanbul, penduduk Istanbul itu sendiri adalah penjaga yang menjaga puluhan hingga ratusan ekor kucing jalanan dengan memberi makan kepada mereka.

Cerita-cerita yang kontra dan protagonis dengan budaya Islam Turki pula antaranya adalah budaya Katolik yang pernah melaksanakan pembunvhan besar-besaran kucing di Eropah, ia berikutan perintah yang dikeluarkan Paus Gregory IX kerana tanggapan bahawa kucing adalah jelmaan syaitan dan harus dihapuskan.

Akibatnya populasi tikus meningkat lantas menghentam orang Eropah dengan bencana wabak Black De4th. Saat itu, umat Islam agak kurang menerima kesan dahsyat wabak tersebut kerana kemajuan dalam teknologi sains.

BEZA KUCING DAN ANJING MENURUT ISLAM

Kucing adalah haiwan pintar dengan deria dan pancaindera yang kuat. Walaupun mereka mengembara jauh dari tempat mereka tinggal, mereka kebiasaanya mampu mencari jalan pulang ke rumah.

Menurut kepercayaan umum, kucing dianggap sebagai haiwan yang “tidak tahu bersyukur”, sementara anjing terkenal dengan sifat kesetiaan mereka. Walau bagaimanapun, para agamawan lebih menyukai kucing yang selalu meminta-minta diberi makan tanpa menunjukkan rasa terima kasih kepada si pemberi, tetapi para agamawan kurang memberi perhatian kepada anjing, bukan lah kerana mereka membenci anjing, tetapi dalam Islam, terutamanya mazhab Shafie, anjing boleh menjadi najis dalam keadaan tertentu seperti kebasahan.

Salam sesetengah mazhab Islam juga, jika air kencing kucing terkena pada pakaian seseorang, ia tidak dianggap sebagai najis, manakala air liur anjing dianggap najis dan jika ia terkena pada pakaian, kita tidak boleh bersolat dengan pakaian itu sehinggalah ia disamak/sertu.

Berdasarkan pegangan Imam Shafie, jika air liur anjing mengotori pakaian seseorang, najis itu perlu disamak sebanyak tujuh kali.

TOKOH SEJARAH DAN KUCING

Nama samaran untuk Pir Asad, salah seorang khalifah Rumi, yang terkenal dengan sifat kecintaannya kepada kucing, adalah “Pisili Sultan” (Sultan Kucing). Ketika kucing kesayangannya meninggal dunia, dia mengebumikan kucingnya di tempat duduknya, dekat dengan kakinya.

Terdapat juga cerita rakyat tentang lelaki bernama Ahmed Rufah, seorang yang tua, ketika beliau sedang duduk, kucingnya datang dan tertidur di atas lengan jubahnya. Apabila waktu untuk solat Jumaat telah tiba, dia tidak mahu mengganggu tidur kucingnya, jadi dia memotong lengan bajunya. Kisah ini hampir serupa dengan kisah Nabi Muhammad SAW.

Terdapat sebuah masjid di Damsyik yang bernama Masjid al-Qitat. “Qitat” bermaksud “kucing” dalam bahasa Arab. Ia juga merupakan yayasan yang ditubuhkan untuk melindungi kucing yang terbiar di jalan. Penjaga masjid membeli makanan dari hasil pendapatan yayasan dan memberi makan kepada ratusan kucing jalanan setiap hari.

İsmail Saib Sencer, pengarah Perpustakaan Bayezid di Istanbul, sentiasa memberi makan kepada ratusan kucing jalanan. Atas sebab ini, Perpustakaan Bayezid digelar sebagai “Perpustakaan Kucing.”

Terdapat terlalu banyak jenis kucing. Sesetengah di antara mereka sangat cantik, dan bagi sesetengah orang, dapat membelai bulu mereka adalah amat menyeronokkan. İsmet Sungurbey, guru undang-undang di Istanbul, memberi makan untuk ratusan kucing di laman sekolahnya. Kemudian dia menulis buku yang dipanggil “Hayvan Hakları” (Hak Haiwan).

Arndt, seorang profesor kimia di Universiti Istanbul, mengajar dengan membawa bersama kucing di atas bahu nya. Kucing yang dibenarkan berkeliaran dengan bebas untuk masuk dan keluar atau tidur di mana sahaja mereka mahu tanpa diganggu dipanggil sebagai “Tuan Kucing”.

Terdapat juga orang yang tidak menggemari atau mengalami alergik terhadap kucing. Contohnya, Sultan Abdülmecid ada alahan terhadap kucing, dan dia tidak boleh berada di dalam satu bilik yang sama dengan seekor kucing.

Kisahnya berlaku pada suatu pagi, sambil membaca Al-Quran, baginda keluar untuk seketika, dan apabila baginda kembali, baginda mendapati bahawa kucing telah mencakar dan mengotori beberapa halaman Al Quran. Itulah kali terakhir baginda mendekati kucing.

Dan pada suatu hari, ketika baginda dan pegawai-pegawainya melangkah masuk ke Istana Beykoz, seorang kucing muncul untuk “menyambut” kedatangan mereka dan baginda segera memerintahkan semua orang untuk “berundur”. Tetapi anaknya Sultan Abdülhamid adalah seorang yang mencintai kucing. Sultan ini mempunyai seekor kucing berbulu putih bernama “Agha Effendi.”

KUCING DI ZAMAN KEMODENAN

Apabila dunia memasuki era kemodenan, kehidupan di dalam pangsapuri dan apartmen pun bermula, hari-hari kegemilangan kucing yang sentiasa dimuliakan seakan-akan sedang berakhir.

Rumah-rumah moden tidak sesuai untuk memelihara kucing. Kucing adalah haiwan yang bersih, tetapi mereka perlukan sebuah rumah lengkap dengan taman.

Kucing pada hari ini tidak ubah seperti berfungsi sekadar sebagai alat mainan, mereka berada dalam keadaan yang berbeza dengan sifat sebenar mereka.

Lebih-lebih lagi, walaupun Islam tidak membenarkan manusia dan haiwan dibuang sistem peranakan, ada pemilik terpaksa melakukannya terhadap kucing supaya tidak menjadi satu masalah kepada jiran-jirannya.

KUCING DALAM KESUSASTERAAN

Kucing juga mendapat tempat dalam kesusasteraan oriental. Seorang penyair yang dipanggil Maali, yang hidup pada era Sultan Süleyman Qanuni, menulis sebuah “requiem” (sajak bagi menangisi suatu kem4tian dalam budaya Kristian) untuk kucing.

Namık Kemal, salah seorang penyair abad ke-19, menulis puisi yang hampir serupa dengan requiem, yang menggambarkan kebaikan dan jasa bakti kucing dalam bahasa yang sedikit lucu.

Kisah, jenaka dan lagenda kucing juga mempunyai cerita yang menerangkan ciri-ciri kucing. Antaranya kisah yang popular adalah kisah isteri Nasreddin Hodja memasak dan kemudian memakan habis 3 kilogram hati Nasreddin Hodja bawa pulang.

Pada waktu petang ketika dia pulang, isterinya menuduh seekor kucing memakan hati tersebut. Hodja kemudian menimbang kucing itu yang mencecah berat 3 kilogram.

“Isteriku, jika ini adalah kucing maka di manakah hati itu, jika ini adalah hati, maka di mana kucing itu?”

Inilah soalan terkenal yang ditanyakan Nasreddin Hodja kepada isterinya. Walaupun kucing terkenal dengan sifat suka mencuri, haiwan yang malang ini selalu dipersalahkan atas hampir semua benda yang sering hilang.

KUCING DAN NABI MUHAMMAD S.A.W.

Cinta dan kasih Nabi Muhammad SAW terhadap kucing disampaikan dalam hadis baginda : “Mengasihi kucing adalah sebahagian dari iman”.

Ketika Nabi Muhammad SAW sedang dalam perjalanan melaksanakan ekspedisi kempen Per4ng Uhud, baginda terserempak dengan seekor kucing yang sedang menyusukan anak-anaknya, baginda mengubah laluan angkatan tenter4nya. Dalam perjalanan pulang, Rasulullah SAW membawa kucing itu pulang dan memberinya nama “Muezza.”

Seorang sahabat Nabi Muhammad SAW diberi nama Abu Hurairah, yang bermaksud “bapa kucing”.  Abu Hurairah diberi nama ini kerana di mana sahaja dia pergi, dia sentiasa membawa bersama kucing dengan nya.

Pada suatu hari, di saat Nabi hendak mengambil jubahnya, baginda melihat Mueeza sedang terlena tidur diatas jubahnya. Baginda tidak ingin mengganggu haiwan kesayangannya itu, lantas memotong bahagian lengan yang ditiduri Mueeza dari jubahnya.

Apabila Nabi kembali ke rumah, Muezza terbangun dan merunduk sujud kepada tuannya. Sebagai balasan, Nabi menzahirkan kasih sayangnya dengan membelai lembut ke badan kucing itu sebanyak 3 kali.

Dalam kisah lain, setiap kali Nabi menerima tetamu di kediamannya, Nabi selalu membawa Mueeza dan diletakkan di atas pahanya. Salah satu sifat Mueeza yang Nabi sukai ialah ia selalu mengiau tiap kali ia mendengar azan, dan seolah-olah suaranya seperti mengikuti lantunan suara azan.

Nabi berpesan kepada para sahabat baginda untuk sentiasa menyayangi kucing peliharaan, sebagaimana menyayangi keluarga sendiri.

Hukuman bagi mereka yang menyakiti haiwan comel ini sangatlah berat, dalam sebuah hadis shahih Al Bukhari, dikisahkan tentang seorang wanita yang tidak pernah memberi makan kepada kucingnya, bahkan dikurung pula kucing itu tanpa melepaskannya supaya boleh mencari makanan sendiri, Nabi Muhammad SAW pun menjelaskan bahawa hukuman bagi wanita ini adalah seksa neraka.

Dari Ibnu Umar r.a. bahawa Rasulullah SAW bersabda, “Seorang wanita dimasukkan kedalam neraka kerana seekor kucing yang dia ikat dan tidak diberikan makan bahkan tidak dibenarkan makan binatang-binatang kecil yang ada di lantai,” (HR. Bukhari).

Hari ini, di Turki terutamanya di Istanbul, haiwan-haiwan jalanan lebih-lebih lagi kucing dan anjing merupakan makhluk yang diberikan tempat yang istimewa di kalangan penduduk kota tersebut.

Mereka tidak akan berlapar, bahkan, pemilik kedai-kedai daging mentah selalu memberi makan kepada anjing dan kucing yang melintas di hadapan kedai mereka kerana mereka percaya perbuatan tersebut akan menambahkan lagi rezeki mereka dalam perniagaan.

Bahkan pernah ada kes pelancong di Istanbul dikenakan hukuman yang berat atas kesalahan menyepak seekor kucing dengan sengaja yang dirakam melalui kamera litar tertutup.


Walinong Sari: Puteri Gunung Tahan

Walinong Sari Walinong Layang SariPuteri Yang cantikDatangnya dari puncak Gunung TahanGunung Ledang, Gunung Banang

Inderapura. Kenangan indah dari kerajaan purba Semenanjung Tanah Melayu – dari anak sungai yang mengalir bagai berlari anak dari gunung-ganang nan menghijau ke arah kuala di mana jelawat, kalui dan patin menari-nari dengan udang galah dan lelabi.  Bukit-bukau yang riuh rendah dengan kicauan burung murai dan tiong serta ritma hutan belantara yang meluas. Nun di sana, Sang Rimau dan Sang Kancil masih lagi menguji kehebatan masing-masing. Dan jauh di pedalaman, Gunung Tahan berdiri tegak – lambang kerajaan Kayangan yang mencatur peredaran masa.

Melaka memerintah Dunia Alam Melayu. Patani mengawal pintu
utara dan Johor, di selatan. Majapahit pula mulai merunduk  ke arah
matahari terbenam.

Di Inderapura, Bendahara Paduka Raja memerintah kerajaannya
yang bersekutu dengan Kesultanan Melaka. Dalam istananya, terdapat bintang
timur yang menyinari hidupnya iaitu Puteri Walinong Sari – bukan sahaja ayu
menawan sesiapa saja yang terpandang,  Walinong Sari seorang srikandi
hebat tanpa saingan, mahir bermain keris, tombak dan lembing.

Tibalah masanya, Ayahandanya membuka kata-kata kepada
puteri, “Anakanda Walinong Sari, sudah tiba masanya anakanda menjadi
permaisuri dalam istana kerajaan besar di Nusantara ini.”

Puteri jelita merenung raut wajah ayahanda tercinta.
Matanya bersinar penuh kasih sayang terhadap ayahanda yang telah memberi asohan
tertinggi sehingga menjadi mahir bersilat dan faham segala manuskrip kuno. Adab
pekerti terjaga, dan warisan tradisi dipertahankan mencerminkan nilai murni puteri
Melayu ini.

Walinong Sari begitu arif tentang rahsia kerajaan dan
khazanah bumi bertuah. Emas dan perak di gunung  dibawa arus sungai dari
Chini ke Semantan ke bukit Segumpal terus ke Pura. Puteri Walinong Sari tidak
ingin bersuamikan raja yang hanya tamakkan kekayaan Inderapura lalu dia
kerkata,  “Anakanda bertanggungjawab melindungi kerajaan kita,
Ayahanda. Hanya seorang yang tinggi ilmunya, yang boleh menundukkan anakanda
dalam pertempuran bakal menambat hati anakanda.”

Mendengar kata-kata puterinya itu, Bendahara Paduka Raja
mengadakan pertandingan menjemput perwira di raja seluruh pelusuk kerajaan
negeri Melayu dari jauh dan dekat untuk ke Inderapura membuat perhitungan
dengan Walinong Sari. Dari Negeri Cham. Kerajaan Sulu. Kerajaan Manila. Kerajaan
Patani. Kerajaan Muar. Kerajaan Mataram. Kerajaan Deli. Dari seluruh dunia
Nusantara.

Namun tidak ada seorang pun yang dapat mengalahkan
kehebatan puteri Inderapura itu bermain keris mahupun memanah dan membaling
lembing.

Hari berganti hariBulan berganti bulanRusa di hutan menjadi jinakAyam denak berkeliaranTiada yang memburu

Tersohorlah perihal Puteri Walinong Sari di seluruh
Nusantara, siang malam asyik bertempur dengan anak raja dan pahlawan perkasa –
tiada seorang pun yang dapat mengatasi ilmu persilatan puteri itu.

Tangkas dan pintar, sangat perkasa tuan puteri dari Inderapura , sehingga  ada putera yang terus berpatah balik ke kerajaan masing-masing mendengar kehebatan Walinong Sari. Dikhabarkan tuan puteri itu boleh meluncur angin, kadang-kala ghaib di-tengah-tengah pertempuran, dan muncul pula bersama deruan angin di sebalik rumpunan buluh memberikan tamparan akhir. Maka pulanglah  semua pria yang gagah  dan tampan yang telah datang membelah lautan, meredah padang luas saujana mata memandang untuk sampai ke Inderapura dalam kebelengguan. Masing-masing tidak percaya bukan saja mereka gagal meminang Puteri Walinong Sari malah, wajahnya yang ayu pun tidak terlihat kerana terlindung di sebalik selendang cindai yang begitu halus buatannya.

Ayahanda Walinong Sari mula merasa  bimbang bahawa
tiada siapa yang akan dapat menandingi ketangkasan Walinong Sari.

Selang beberapa bulan, akhirnya, berita perihal Walinong
Sari sampai ke pengetahuan Sultan Melaka dan Baginda  mengutuskan
rombongan untuk meminang Walinong Sari untuk putera sulong Dato Bendahara, Tun
Putih Alam. Bendahara Paduka Raja begitu gembira dan menerima rombongan Melaka
dengan upacara gilang-gemilang. Lapan ekor kerbau dan empat puluh ekor ayam
denak dijamukan para rakyat jelata.

Bendahara yang begitu risau puterinya akan memalukan
rombongan Melaka itu terus menerima pinangan  tersebut tanpa memberitahu
Walinong Sari. Malah Bendahara berjanji untuk mengadakan majlis perkahwinan
dalam masa empat bulan selepas  musim menuai.

Apabila Walinong Sari mendengar khabar berita tersebut,
puteri terus tidak berkata-kata. Namun, sebaik saja mengalihkan pandangan,
bergelinangan air matanya, menitis membasahi pipi. Hanya Mak Inang seorang yang
faham hati naluri Puteri Walinong Sari itu.

Pada bulan-bulan seterusnya, Walinong Sari membiarkan saja
majlis keramaian dirancang. Padi dan kapok selesai dituai.  Ayam dan
kambing sudah terkumpul.  Emas dan perak penuh di perbendaharaan.
Persiapan persandingan dari songket dan jong sarat serta tudung chindai
tersedia. Namun semakin hari semakin muram durja tuan puteri mengenangkan titah
ayahanda untuk berkahwin dengan Tun Putih Alam dari Melaka.

Pada suatu hari, Mak Inang mohon perkenan memberitahu tuan
puteri bahawa ia ingin ke Pura kerana ada tongkang di pengkalan membawa segala
barangan yang baru tiba dari negeri China. Walinong Sari segera meminta
perkenan ayahanda nya ingin mengambil angin mengikut Mak Inang ke Pura.
Bendahara terus memberi izin.

Perjalanan mengambil masa seminggu menaiki Balai Gambang ke kuala sungai membuatkan Walinong Sari ceria mengembara bersama Mak Inang dan dayang dayang sekelian. Apabila matahari naik tinggi di atas kepala, tuan puteri terasa panas dan keletihan. Lalu Mak Inang mengarahkan rombongan melabuhkan sauh dan mengiringkan Walinong Sari naik ke darat. Terdapat satu lembah yang sangat cantik dan nyaman, terletak di antara dua bukit, Bukit Kertau dan Bukit Bota. Tasik yang begitu jernih airnya bagaikan cermin memanggil-manggil Tuan Puteri untuk bersiram menyegarkan semangat.

“Tempat ini bagaikan syurga di dunia, Mak Inang.” kata
Walinong Sari, “marilah kita berihat sehari di sini. Kita panggillah tempat ini
Pengkalan Balai.”

Habis sahaja Walinong Sari berkata-kata, burung rajawali
dan tiong berkicau-kicauan seolah-olah bersetuju dengan cadangan puteri itu.
Bunga seroja putih terus kembang di atas tasik dan bau wangi-wangian
menyelubungi kawasan itu. Dayang-dayang menyediakan permainan gamelan dan
Walinong Sari turut bermain gambang lagu Timang Burung dan Lambang Sari.

Pada masa itulah, Putera  Kayangan, Raja Mambang Segara, tiba-tiba  turun ke bumi terpegun mendengar bunyi-bunyian merdu. Putera tersebut terus menukarkan dirinya menjadi burung merpati berwarna biru, dan terbang ke bumi berdekatan tempat Walinong Sari bermain bunyi-bunyian. Adab dan adatHati dan nuraniLangit dan bumi

Hari silih berganti. Sinar naik dan sinar runduk
mewarnakan alam semesta persis warna-warna keemasan. Kemerahan tembaga.
Keagungan cakerawala. Namun, Walinong Sari, puteri Inderapura yang bakal
dikahwinkan dengan kerabat di raja Melaka terasa diri terperangkap oleh
percaturan adab dan adat.

Kesedihan yang terasa terubat sedikit apabila Mak Inang
membawanya melawat keindahan dan kekayaan negeri Inderapura. Di Pengkalan
Balai, puteri begitu asyik bermain gambang dan bonang tiba-tiba tersedar ada
seekor burung merpati biru terbang berhampiran dengannya. Sebaik saja Walinong
Sari melihat merpati yang bertenggek di pohon liar itu, hatinya berdebar-debar
tidak menentu.  Entah kenapa, dengan segera, Walinong Sari menutup
wajahnya dengan selendang cindai di sisi.

Tidak disangka-sangka, merpati itu terus terbang semakin
dekat dan turun ke tapak tangan puteri. “Wah, Mak Inang, lihat ni. Begitu jinak
merpati biru ini.”

“Benar, Tuan Puteri…. “ Mak Inang ingin menyambung
tetapi tiba-tiba kelu lidah untuk berkata. “Takpalah. Tuan Puteri nampak begitu
gembira,” bisik hati kecilnya. Sebenarnya Mak Inang juga dapat merasakan burung
itu bukan sebarang burung, ia seolah-olah faham hati nurani Tuan Puteri.

Walinong Sari terus jatuh kasih tidak terhingga pada burung itu. Namun, tidak beberapa lama kemudian, rombongannya terpaksa meninggalkan Pengkalan Balai. “Tidak ku sanggup untuk mengurung mu, wahai merpati. Terbanglah kau dari sini,” bisik Walinong Sari. Burung merpati mengangguk seolah-olah tanda setuju dan terus terbang di sebalik pokok bunga tanjung yang ada di situ. Tanpa disedari tuan puteri, merpati kecil itu terus mengekori Balai Gambang di Raja ke Pura.

Apabila tiba di Pura, Raja Mambang Segara menyamar sebagai
pengemis, dan menghampiri puteri. Ia dapat mengenali bauan air mawar yang
dipakai tuan puteri dari jauh lagi.  Raja Mambang sebagai pengemis membawa
 hadiah di hari pertama, sebuah dulang tembaga kecil dengan ukiran yang
sangat halus dan cantik dan menyerahkan pada Mak Inang. “Untuk Tuan Puteri,”
katanya. “Mak Inang tolong sampaikan salam hamba yang hina.”

Puteri Walinong Sari menerima hadiah tersebut dari Mak
Inang, dan melihat ke arah pengemis. Walaupun hanya mata yang terlihat, Raja
Mambang Segara dapat melihat bahawa Puteri tersenyum.

“Begitu jernih air muka pengemis ini. Dan begitu cantik dulang ini, Mak Inang,” kata tuan Puteri. Tiba-tiba, entah kenapa Walinong Sari terkenang burung merpati biru yang ditemui di Pengkalan Balai.  Puteri terus mengukir  tersenyum di belakang lindungan selendangnya itu.

Keesokan harinya, pengemis itu hampir sekali lagi dengan rombongan tuan puteri itu. “Tuan Puteri, terimalah hadiah dari patik ini – sebuah batil tembaga kecil, kenang-kenangan untuk perjalanan kembali ke istana.”

Pada saat itu, tuan puteri terus merasa gundah gulana. Walinong Sari secara spontan, terus mempelawa, “Adakah Tuan Hamba pandai bermain silat?

“Bolehlah, tuan puteri. Tidaklah sehebat Puteri Walinong
Sari yang tersohor itu,” kata pengemis itu.

Berderau darah Walinong Sari mendengar kata-kata pengemis
itu. “Rupanya dia tidak mengenali diri ini,” bisik hati Walinong Sari.

Raja Mambang Segara tersenyum nakal. Sebenarnya anak raja
Kayangan itu sudah mengetahui bahawa puteri di hadapannya itu adalah Walinong
Sari. Tetapi tak sempat berkata-kata, tuan puteri telah mengorak langkah
membuka gelanggang.

Langkah dimulakan. Buka. Tinggung. Kilas. Tangan mengasak.
Calit. Golek. Geser. Terbang ke udara. Pusar. Empang. Bagai gelombang dua
belas. Rimau dan Naga bertembung.

Mak Inang memerhatikan kedua insan bersilat itu. Sekali
pandang, puteri dan pengemis, bagai langit dan bumi. Namun, kehebatan mereka
sama pantas. Sama pintar. Sama perkasa.

Buku bertemu ruas.

Tiba-tiba pengemis hilang dari penglihatan serta-merta.
Walinong Sari cemas. Tidak mungkin dia akan tewas pada pengemis yang sedikit
sebanyak telah mencuit hatinya. Di saat itu, selindang cindainya terjatuh ke
bumi, dan Raja Mambang Segara kagum dengan kecantikan luarbiasa Walinong Sari,
langsung terlupa jampi halimunannya.

Secara spontan, naluri srikandi Walinong Sari membuka
ruang untuk memberi tumbukan padu dan sepakan layang pada lawan. Raja Mambang
Segara jatuh ke bumi.

Di saat itu, seluruh semesta alam gelap gulita, kilat
sabung menyabung. Halilintar membelah bumi. Tidak mungkin putera kayangan itu
dikalahkan oleh manusia biasa. Ayahanda putera itu murka dan mengutuskan
hulubalangnya untuk segera membawa pulang Raja Mambang Segara ke persinggahan
di Gunung Tahan.

Puas Walinong Sari  cuba menyiasat siapakah gerangan
putera atau pengemis itu – Walinong Sari yakin dia telah jatuh cinta padanya.
Akhirnya ia pulang ke istana, hatinya remuk redam bagai kaca jatuh ke batu.
Sehingga pada satu malam … seorang pendita bijaksana muncul dalam mimpinya, “Wahai
Puteri Walinong Sari. Lelaki yang berlawan dengan Tuan puteri tempohari adalah
Raja Mambang Segara putera Raja Laksamana Petir. Kalau benar tuan Puteri
kasihkan dia, segeralah ke Gunung Tahan.”

Pada keesokan harinya, terdapat kekecohan yang besar, puteri
telah menghilangkan diri. Bendahara memerintahkan semua pembesar dan hulubalang
mencari puterinya. Namun tiada sebarang kesan – hilang bagai ayam disambar
helang. Daun dibawa angin. Sabut ditolak laut.

Dikatakan bahawa Walinong Sari telah pergi mencari kekasih
hatinya dan hidup bahagia selama-lamanya di Gunung Tahan.


Ucapan Hamka Mempertahankan Tulisan Jawi Bangsa Melayu

Keputusan Kongres Bahasa Melayu kedua pada 1 dan 2 Januari 1954 yang menetapkan huruf Rumi sebagai huruf rasmi dengan tidak meninggalkan huruf Jawi telah mendapat tentangan yang hebat pada waktu itu. Bahkan Buya Hamka juga pernah menyuarakan bantahannya seperti mana dipetik sebahagian dari majalah Qalam bilangan 19 (Februari 1952):

“Pengalaman di Indonesia selama 30 tahun dapatlah saya jadikan bukti bahawasanya huruf yang dipakai itu menunjukkan pula akan jalan berfikir bangsa yang memakainya. Huruf adalah lukisan daripada kalimat yang hendak dipakai dan kalimat adalah datang dari fikiran kita.

Dahulu seluruh bangsa Melayu dan juga disebut bangsa Jawi, memakai hanya satu tulisan huruf iaitu huruf Jawi. Huruf Jawi adalah huruf-huruf Arab yang telah dipilih oleh nenek moyang kita setelah agama Islam masuk ke tanahair kita, baik pulau-pulau Melayu yang sekarang bernama Indonesia atau Semenanjung Tanah Melayu. Mana-mana yang tidak lengkap telah dilengkapkan oleh beliau-beliau iaitu huruf ﭺ, ڠ, ﭪ, ݢ dan ڽ seumpama ini juga diperbuat oleh bangsa Parsi.”

“Masih adakah huruf Melayu-kata kami dan huruf Jawi-kata tuan, itu di Indonesia sekarang ini?”

“Masih dan belum hilang. Tetapi terletak di tempat yang gelap iaitu di dalam surau-surau dan pengajian pondok.”

“Janganlah dibenarkan huruf Jawi (Melayu) ini hilang. Kerana keadaan kita berbeza. Seluruh Melayu Semenanjung Islam semua. Kebangsaan tuan adalah bertulang belakang kepada Islam. Tidaklah menjadi suatu kehinaan jika tuan tetap memakai shi’ar kebangsaan dengan huruf itu.”

“Orang China bertahan dengan tulisan Kanji begitu juga Jepun. Russia begitu juga. Daulat Yahudi di Palestine yang hanya 700 ribu orang pun menghidupkan huruf Ibrani.

India dan Pakistan telah terbelah, menghidupkan huruf masing-masing, India huruf Hindi, Pakistan huruf Arab yang dipinjam sebagai kita juga. Kurangkah kebangsaannya? Hinakah dia? Tidak! Sebab mereka tidak merasa rendah diri tetapi megah dengan kekayaannya!”

“Kami terpengaruh oleh fikiran Islam di Jawa ingin mencari kembali “huruf Melayu” kerana terasa bertambah kaburnya pengaruh Islam pada hal di sini sedang dicuba hendak menghilangkan pula “huruf Jawi”.

“Pulanglah kembali ke jalan raya yang tebal. Kami telah kembali dari sana! Kami telah tahu di sana ada lubang. Kalau tuan lanjutkan juga, tuan akan jatuh. Percayalah kepada kami.”

“Pengalaman-pengalaman yang telah diderita oleh 90% umat Islam di Indonesia yang dahulu hurufnya yang berkuasa sehingga segala bangsa menulis dengan huruf itu, sekarang hurufnya muram cahayanya dan nyaris padam kerana kesesiaan pada mulanya hendaklah jadi i’tibar bagi saudara-saudara di Semenanjung.”


Mualaf Pengkhianat Yang Bantu Tentera Salib Meruntuhkan Kerajaan Islam Antioch

Konflik Salib adalah antara yang paling menarik bagi saya. Sebab konflik ini disemai untuk menyelamatkan pekung masing-masing. Ia tiada kena mengena langsung antara agama Islam dan agama Kristian. Sekadar satu pihak ingin merawat kerosakan dalam khemah sendiri… dengan cara mencari “common enemy” yang semua sama-sama boleh benci.

Kalau ditanya pada orang ramai, mesti mereka jawab umat Islam punca Perang Salib Pertama. Katanya puak Seljuk selalu mengancam keselamatan Byzantium. Lalu Dunia Kristian membalas. Logik ini runtuh kalau kita ambil kira:

Jadi pada ketika “semua membenci semua”, Dunia Kristian perlu suatu entiti untuk dibenci secara bersama. Maka umat Islam Turki Seljuk menjadi entiti tersebut kerana berada betul-betul rapat pada gigi Byzantium. Namun pihak Pope berhempas-pulas fikir cara untuk memujuk Eropah. Satu-satunya cara adalah untuk menyentuh tentang “nasib saudara seagama kita di Jerusalem”. Maka itulah gam yang diperlukan.

Kalau kalian ingin tahu secara mendalam, saya galakkan sangat beli buku PERANG SALIB PERTAMA: KELAHIRAN TEMPLAR melalui pautan ini: https://bit.ly/perangsalibpertamaa

Perjuangan Yang Hampir Terkubur

Tentera Salib tidak terdiri daripada “peserta-peserta bernegara”. Paus Urban II sengaja pilih kalangan pembesar kecil yang ingin menempa nama dalam sejarah kerana tiada harapan untuk berkuasa di negara sendiri. Sebab itu yang turun berjuang bukan para raja tinggi.

Sebaliknya puak pejuang adalah dalam kalangan Raymond of Toulouse, Godfrey of Bouillon, Baldwin of Boulogne, Hugh of Vermandois, Stephen of Blois dan tidak lain tidak bukan pewira agung Viking Normandy Bohemond of Taranto… anak Robert Guiscard.

Kata orang, semua ini bersatu untuk membawa neraka ke Dunia Islam. Hakikatnya semua dalam kalangan mereka adalah ibaratkan jemaah babi hutan, babi pink, babi tonyok dan babirusa di hutan yang sama. Pakat bergaduh. Tak habis-habis. Ada masa mereka jadi beruk, mawas, monyet dan gorila yang berebut pokok sama. Takut kalau salah seorang berjaya.

Perkara ini terbukti di Antioch, sebuah kota yang sangat penting secara logistikal untuk menyerang Jerusalem. Selama lapan bulan mereka mengepung Antioch. Punyalah susah nak tundukkan kota Seljuk dipimpin Yaghi-Siyan dan Duqaq. 40,000 anggota Salib mengepung. Ribuan mati bukan kerana diserang… sebaliknya kerana lapar dan penyakit cirit-birit.

Padahal dalam kota Antioch ada 5,000 tentera jer. 5,000 ni hampir menang kalau pengawal tembok Firouz tak buat hal. Siapa Firouz ni?

Pengkhianatan Yang Halal?

Binalah rumah dengan kayu lawa macam mana pun. Tapi kalau dibina atas sarang anai-anai, mesti runtuh. Itulah terjadi pada Antioch. Kerajaannya penuh dengan anai-anai. Sebelum tengok Firouz, kita tengok dulu sistem dan pegawai-pegawai dalam kerajaan Yaghi-Siyan.

Menurut tulisan Antony Bridge, Firouz ni dah bengang sangat-sangat sebab beliau tidak dapat naik pangkat. Kena jaga tembok semata-mata. Tak cukup, beliau baru didenda atas kesalahan yang tidak direkodkan. Dan paling teruk, seorang pegawai tinggi telah meniduri isterinya. Ada dua versi pasal kes pegawai ni.

Dua versi barangkali akibat dua pihak berkepentingan yang berbeza (Seljuk dan Salib). Apa-apa pun versinya, memang isteri Firouz telah disentuh lelaki lain. Lalu Firouz bertindak untuk memberi laluan kepada Bohemond. Beliau pasang tangga bertali (rope ladder) di tempat yang tidak diketahui sesiapa. Dan tentera Salib pimpinan Bohemond panjat… dan berjaya merampas Antioch.

Penutupnya, Firouz diceritakan mendapat sedikit ganjaran dan berjaya lari ke tempat lain bersama isterinya. Maka mungkin versi kedua itu yang paling tepat. Tetapi entah bala apa menanti Firouz. Pengkhianatan beliau dah membuka jalan untuk Tentera Salib rampas Jerusalem. Dan keg-nasan yang ditimpa umat Islam kat Jerusalem tu memang sangat zalim.

Dalam masa sehari dua, jalanraya Jerusalem dibanjiri darah yang naik sampai ke buku lali. Semua ni takkan berlaku jika Firouz berlaku setia.

Berita baik untuk korang! Buku-buku kami sekarang kami nak bagi diskaun untuk habiskan stok. Ini peluang korang beli di Shopee: https://shopee.com.my/thepatriotsasia


Aggretsuko, Anime Yang Mengkritik Politik Pejabat

Anime bukan lagi terhad untuk kanak-kanak. Dengan memuatkan persoalan falsafah, sosial dan krisis, kartun dari jepun ini telah berevolusi menginterpretasikan kenyataan hidup yang tak semuanya indah. Atau mungkin, anime kini berupaya mematangkan kanak-kanak lebih awal daripada usia.

Aggregutso, menceritakan naratif Retsuko, seorang kerani perempuan di Jepun.

Haiwan seperti kucing, babi, monyet dan lain-lain dijadikan watak seperti mana manusia. Teringat pula fiksyen Animal Farm oleh George Orwell, yang menceritakan pergelutan politik secara satira. Jika Orwell mengolah kisah di kandang, Sanrio pula mengolah kisah di pejabat. Dua lokasi berbeza, tetapi budaya yang hampir sama. Ia meluahkan, yang jika budaya kerja tidak mengambil kira kebajikan pekerja, kita tampak tidak ubah seperti binatang. Kerja, makan, tidur & repeat.

Sanrio, syarikat yang dulunya popular dengan Hello Kitty, membawakan anime 180 darjah berbeza. Daripada geli-geli kepada pahitnya realiti dunia.

Retsuko — “Aggressive Retsuko”, atau singkatannya Aggretsuko ialah seekor Panda Merah (Ailurus fulgens) yang bekerja di bawah seekor Babi, Director Ton. Meskipun dia bekerja bersungguh-sungguh dan menyiapkan semua arahan dari orang atasan, Retsuko tidak dihormati mereka. Dilayan mcam kuli. Lagi-lagi kena hadap politik jilat-menjilat, kipas-mengipas dan gossip. Tension wooo. Jadi, Retsuko ada cara nak release stress. Balik kerja, dia mesti singgah karaoke, dan melalak lagu death metal! Perghhhhh!

Budaya kotor yang telah berakar di pejabat Jepun, ialah sexual harrassment & penindasan terhadap pekerja oleh pihak atasan. Seorang pekerja dipaksa menjadi pencacai kepada boss. Sampaikan kerja yang tidak termasuk tugas pun, diarahkan untuk dilaksana. Lagi stress bila disergah dan dimarah setiap hari. Hal ini berganda lebih buruk bagi pekerja wanita.

(SPOILER ALERT!) Siri 1, Episod 6 membawakan plot yang menarik. Pembulian dari Accounting Director selama ini, menampakkan harapan dapat berakhir. Apabila kawan di pejabatnya, Washimi mengadukan masalah pekerja kepada presiden syarikat, barulah si Babi akan diambil tindakan. Awalnya, CEO ambil mudah je dengan gangguan seksual. Katanya, pekerja yang mengada-ada. Bila Washimi bertegas, bagi amaran yang penindasan ini akan memburukkan syarikat sampai jahannam, baru ada akai.

Kaum buruh, bersatulah!RUJUKAN: 1. Netflix’s latest anime is much more than Hello Kitty For Grown-Ups. https://www.polygon.com/2018/5/8/17321016/aggretsuko-netflix-sanrio-anime2. 7 Must-Watch Netflix Shows To Learn About Japan!https://tokyotreat.com/news/must-watch-japan-netflix-shows 3.  3. Aggretsuko. From Wikipedia, the free encyclopedia.https://en.wikipedia.org/wiki/Aggretsuko

4. Aggretsuko plot, characters, country of origin and who is Retsuko in the Netflix series?. https://metro.co.uk/2018/04/25/aggretsuko-plot-characters-country-origin-retsuko-netflix-series-7490449/


Siapakah Sherlock Holmes Sebenar Dalam Sejarah?

Sherlock Holmes merupakan seorang detektif fiksyen yang kisahnya mempunyai peranan besar dalam kesusasteraan British. Dalam A Study in Scarlet, John H. Watson bertemu Holmes buat pertama kali mungkin pada tahun 1881.

Watson mendapati Holmes cekap dalam anatomi, kimia, kesusasteraan sensasi dan undang-undang. Tetapi Holmes memang teruk dalam bab astronomi, falsafah dan politik.

Ilmu Holmes dalam botani sebenarnya menarik, kerana beliau tahu bab pokok ber4cun seperti atropa belladonna dan papaver somiferum. Tetapi Holmes tidak tahu langsung pasal asas berkebun.

Manusia jenis apa yang fasih bab r4cun tetapi tidak pandai tanam tomato misalnya? Kalau bayangkan soalan ini, entah kenapa muka Robert Downey Jr. keluar. Seolah-olah watak Holmes dicipta khas untuk Downey pula.

Semua orang tahu cara pembawaan Downey untuk watak Tony Stark, yakni agak ranggi dan terlalu yakin tetapi tidak menjengkelkan walaupun kaki perempuan. Kalau tengok perangai Holmes, kuah tidak tumpah jauh daripada nasi.

Tetapi sebenarnya penulis semua novel Sherlock Holmes sudah lama kembali ke negeri cacing. Sir Arthur Conan Doyle dilahirkan pada 22 Mei 1859 di Edinburgh dalam sebuah keluarga yang menghadapi masalah angkara minuman keras.

Beliau mempunyai bapa-bapa saudara yang berkemampuan. Antara 1876 hingga 1881 pula, Doyle melanjutkan pengajian di sebuah universiti perubatan dan bekerja secara sambilan. Ketika ini, Doyle juga banyak menulis cerpen.

Beliau berjaya menjadi doktor dan membuka sebuah klinik 670 kilometer daripada Edinburgh, yakni di Portsmouth dengan hanya £10 dalam poket. Semasa menunggu pes4k1t, Doyle akan menulis fiksyen.

Jadi watak Holmes berkembang atas kesempatan ini… tetapi beliau tidak berpandukan Downey Jr., yang lahir 78 tahun selepas A Study in Scarlet diterbitkan.

Holmes sebenarnya ditulis berdasarkan dua profesor yang mengajar Doyle. Dr Joseph Bell merupakan seorang doktor yang terkemuka ketika itu. Ilmu pengetahuan dan pengalaman mengiktirafkan Bell sebagai warga Scotland pertama yang menjadi pakar pemb3d4han saintifik.

Sir Henry Littlejohn pula berkhidmat sebagai pegawai perubatan bersama pihak polis. Kedua-dua anggota pengajar ini digabungkan menjadi Holmes.

Bell melatih diri untuk menilai orang. Beliau akan mencari sesiapa sahaja (yang tidak dikenali) untuk memerhati supaya dapat mengenalpasti ciri-ciri penting seperti pekerjaan misalnya.

Bunyi ini agak judgmental tetapi sebenarnya tidak. Bell berjaya menajamkan ilmu penilaianya, yakni “pemerhatian pantas” dalam usaha membuat suatu diagnosis. Kadangkala Bell mampu mengupas pasal seseorang dalam masa beberapa minit sahaja.

Manakala Littlejohn pula bantu mengukuhkan pemahaman Doyle berkaitan penyiasatan perubatan dan jen4y4h.

Inspirasi Fiksyen Yang Agung

Apabila bertemu dengan Arthur Conan Doyle di sebuah kelas, Joseph Bell yang berusia 39 tahun sudahpun berambut putih.

Gaya berjalan pula bukan seperti seseorang menghampiri 40-an. Tetapi kemahiran memerhati Bell memang luar biasa, menggunakan kaedah “the Method” untuk menilai sesuatu.

Beliau juga suka menggunakan pengaruh drama seperti meminum cecair busuk di hadapan pelajar untuk mengenalpasti ia ber4cun atau tidak. Nasib menyebelahi Bell kerana cecair tersebut bukanlah r4cun.

Gaya Bell yang mempesonakan benar-benar menambat hati Doyle. Inilah contoh Sherlock Holmes.

Dan sejak hari itu, Doyle meluangkan masa untuk menyempurnakan watak Holmes. Beliau tidak terkenal dengan buku-buku lain seperti The Mystery of Cloomber yang menggunakan isu-isu semasa ketika itu.

Kerana Holmes, nama Doyle diabadikan… sepertimana 100 tahun akan datang nama Potter akan mengabadikan J.K. Rowling.

Kisah-kisah lain mungkin sudah ditelan zaman. Namun watak Holmes yang ditulis Doyle bermula tahun 1887 masih menggamit dunia dengan kemahiran forensic, penilaian dan penyiasatan.

Ketika itu dunia sains sedang bangkit dengan ilmu baru bagi teras kimia, psikiatri dan toksikologi. Dan teras-teras ini digunakan Doyle untuk menunjukkan bagaimana Holmes cekap mengenalpasti penj3n4yah. Holmes turut dibantu John H. Watson.

Karya Doyle siap memungut kutipan melebihi AS$1 bilion dengan dua filem dibintangi Robert Downey Jr. dan Jude Law sebagai Holmes dan Watson. Dan Holmes juga dilengkapkan dengan seorang abang bernama Mycroft.

Populariti Holmes turut menginspirasikan novelis lain, seperti Nancy Springer yang menulis Enola Holmes Mysteries.


Teknik Pengiklanan Pelik Syarikat Tembakau

Kita semua sedia maklum bahaya merokok kepada kesihatan. Kita tahu ia boleh menyebabkan pelbagai masalah kesihatan seperti kanser paru-paru, asma, kanser mulut, ulser, penyakit darah tinggi dan penyakit jantung. Dan bagi wanita mengandung, jika mereka merokok boleh meningkatkan peluang keguguran dan bayi yang lahir mengalami masalah pernafasan sejak lahir. Tetapi tidak ramai tahu pada 1930-an dan 1940-an, doktor dijadikan sebagai sebahagian dari kempen pengiklanan syarikat tembakau untuk memasarkan rokok mereka.

Mungkin bagi kita, ini sesuatu yang menakutkan tetapi pada tahun 1930-an hingga 1950-an, belum ada bukti mencukupi yang menunjukkan merokok mengancam kesihatan. Menurut Profesor Martha Gardner dari Kolej Farmasi dan Sains Kesihatan Massachusetts, kesedaran orang ramai berkenaan penyakit kanser paru-paru semakin meningkat pada tahun 190-an. Ini berikutan kadar kematian membabitkan kanser paru-paru meningkat pada dekad berkenaan. Gardner menambah, “Mereka sedar statistik ini dan bimbang akan perkara itu tetapi tidak tahu kaitannya dengan rokok.”

Benar, rokok boleh membuatkan perokok batuk dan kegatalan pada tekak. Tetapi bagi syarikat tembakau, keadaan itu dimanipulasi mereka sebaik-baiknya. Mereka berlumba-lumba memasarkan produk mereka kepada orang ramai dengan menyatakan produk rokok mereka lebih baik daripada rokok pesaing mereka. Dan syarikat tembakau tidak segan silu menipu pelanggan mereka dengan menyatakan masalah kesihatan mereka berpunca daripada produk rokok pesaing mereka. Ini dibuktikan menerusi iklan rokok Lucky Strikes yang mula diterbitkan pada tahun 1930. Iklan tersebut mendakwa lebih 20,000 doktor menyatakan rokok Lucky Strike kurang gatal kepada tekak.

Untuk mendapatkan bilangan berkenaan, Lucky Strike menghantar karton rokok kepada para doktor terlibat dan bertanya sama ada rokok mereka kurang gatal pada tekak atau tidak. Lucky Strikes turut mendakwa ‘ramai orang baik’ mencuba rokok ini dan mendapati ianya baik. Soalan bias sebegini menyebabkan para doktor yang menerima karton rokok Luckies ini memberi respon positif terhadap soalan mereka. Bagi Lucky Strikes pula, jawapan yang diberi menunjukkan rokok mereka amat baik pada tekak pengguna.

Tujuh tahun selepas itu, Philip Morris membuat satu kajian saintifik membabitkan rokok mereka. Berdasarkan iklan yang dikeluarkan dalam akhbar Saturday Evening Post, mereka mendakwa perokok yang menggunakan Philip Morris tidak merasa tekak gatal dan dan menjadikan tekak mereka lebih baik. Tetapi tidak ramai tahu, doktor-doktor yang menyatakan ‘fakta’ ini sebenarnya ditaja oleh syarikat berkenaan. Sepanjang tahun 1940-an, mereka terus mengiklankan ‘kajian’ sebegini untuk menyakinkan orang ramai bahawa produk mereka bukan saja tidak merbahaya tetapi baik untuk kesihatan.

Bagi pemilik rokok jenama Camel iaitu R.J Reynolds Tobacco Company, mereka bertindak menubuhkan divisyen perhubungan perubatan dan mengiklankan produk mereka dalam jurnal-jurnal perubatan. Mereka turut meniru kempen Philip Morris dengan slogan ‘Lebih ramai doktor menghisap rokok Camel berbanding rokok jenama-jenama lain’ pada tahun 1946. Untuk mendapatkan hasil sebegini, mereka memberi karton rokok Camel percuma kepada doktor sebelum bertanya apa jenama rokok yang mereka hisap.

Namun bagi syarikat tembakau, nasib mereka berubah menjelang pertengahan 1950-an. Selepas pendedahan ‘produk’ mereka itu merupakan punca kepada kanser paru-paru, mereka terpaksa mengubah taktik. Menurut Gardner, mereka cuba mempromosikan idea bahawa mereka tidak tahu produk mereka itu boleh menjejaskan kesihatan pengguna. Pada tahun 1954, syarikat-syarikat tembakau menegeluarkan satu kenyataan bersama bertajuk ‘A Frank Statement to Cigarette Smokers’ menunjukkan kaitan merokok dengan penyakit merbahaya memang mengejutkan tetapi tidak bersifat konklusif. Ini mendorong mereka membentuk satu jawatankuasa kajian dan penyelidikan untuk menyiasat isu tersebut.

Jika anda rasa ini mengejutkan, anda belum tengok jenis-jenis iklan yang digunakan mereka pada tahun 1930-an, 1940-an dan 1950-an:

1. Bayi

2. Tokoh terkenal seperti Naib Presiden Amerika Syarikat semasa era Herbert Hoover dan bintang filem Cleopatra, Claudette Colbert.

SUMBER


Tragedi 11 Ahli Keluarga Gαntung Diri Dalam 1 Malam

Kau bayangkan yang satu keluarga yang kelihatan sihat, berpendidikan tinggi, dalam kelas menengah, dan ternampak seperti keluarga bahagia, ditemui 11 orang tergαntung pada suatu pagi?

Ini ialah misteri yang menyapa seluruh India, menggegarkan seluruh negara pada sekitar 2018 dahulu. Ada yang cakap pembμnuhan berlaku, tapi pembμnuh mesti dalam puluhan orang sebab nak gαntung dan bμnuh 11 orang terus dalam satu masa?

Dan kalau ada pembμnuh, apa 11 orang ahli keluarga yang dikatakan tak kacau orang, buat hal sendiri ni nak kena bμnuh? Apa motif disebalik semua ni? Polis pening kepala.
Kalau nak cakap bμnuh diri, 14 hari sebelum mereka ditemui, baru sahaja majlis pertunangan salah seorang ahli keluarga berlangsung, dan mereka habiskan duit yang banyak. Tak akan dalam 1 malam semua orang bμnuh diri macam tu? Tak logik betul!

Dan lepas tu polis pun jumpa 11 diari ahli keluarga tersebut. Dan diari itu mendedahkan sesuatu yang maha gelap tentang keluarga ini. Lalit, yang merupakan ketua keluarga, yang ambil alih peranan daripada mendiang bapak dia yang meninggal, telah mendakwa bahawa dia ditemui oleh bapa dia dalam mimpi, memberi arahan bagaimana ahli keluarga tersebut harus hidup.
Tak cukup dengan itu, Lalit ni siap kena rasuk bagai oleh roh bapak dia. Selama 11 tahun Lalit jadi ketua keluarga, dia memberi arahan bagi pihak bapaknya yang berbicara melalui suara-suara yang dia dengar, dan setiap ahli keluarganya pun patuh sampailah pada malam itu, Lalit bagitahu bapak dia suruh semua orang bμnuh diri. Dah macam satu kultus kecil, maka semua orang pun patuh.

Siasatan pihak berkuasa mendapati bahawa Lalit ni ada trauma dalam kehidupan dia. Trauma melibatkan dia pernah kemalangan sampai kecederaan di kepala, lepas tu dia hampir kena bμnuh, kena buang dari jurusan perubatan sampailah kemuncaknya, kematian bapa dia. Apa yang Lalit alami dipanggil sebagai satu fasa psikosis.

Dan unsur sosiologi turut memainkan peranan. Masyarakat India ni memang terkenal dengan kepercayaan pada benda-benda supersitious ni. Kebetulan Lalit ni claim dia hilang suara, padahal sains mengatakan kondisi kecederaan Lalit dalam insiden dalam hidup dia, tak memungkinkan dia jadi bisu. Jadi, barangkali trauma yang dialami oleh Lalit ni terlalu mendalam sampai dia memilih untuk tidak bercakap dalam masa yang sangat lama.

Dan apabila Lalit tiba-tiba bercakap, dan ada masanya, mengajuk gaya percakapan mendiang bapak dia, maka seluruh ahli keluarga pun percaya bahawa mendiang bapak Lalit memang berbicara dengan Lalit kepada mereka. Dan kebetulan, arahan demi arahan Lalit yang mereka patuhi, membawa kepada kemajuan hidup, buatkan mereka semakin yakin apa yang Lalit hadapi in benar. Jadi, kita sedang menyaksikan satu fenomena psikologi yang dipanggil sebagai Perkongsian Psikosis.

Juga, masyarakat India yang memang ada stigma tak bercakap mengenai penyakit mental juga menyumbang kepada benda ini. Apabila awal Lalit mengalami trauma, PTSD akibat dia hampir mati diserang orang, doktor mencadangkan Lalit jumpa pakar sakit jiwa, psikitiaris untuk rawatan lanjut. Tapi keluarga Lalit tak nak sebab stigma mereka, jumpa psikiatiris ni hanya untuk orang gila. Dan budaya India yang tidak mengalakkan perkongsian masalah dengan orang lain, lagi-lagi masalah keluarga, membuatkan Lalit terus memendam dan tidak meluahkan, sampai akhirnya…

Kombinasi psikologi dan sosiologi telah mendatangkan kepada insiden bμnuh diri ramai-ramai ahli keluarga Lalit yang terdiri daripada mak diaorang yang berusia 80 tahun sehingga yang paling muda, dalam 15 tahun. Jadi pengajaran daripada kes ini?

Pertama, kita kena cakna tentang penyakit-penyakit mental. Aku penghidap anxiety dan depression, dan hampir suicide attempt. Aku ada yang tersayang, kawan-kawan dan keluarga, serta aku jumpa pakar. Aku meluah, dan mereka tak berkongsi stigma yang masyarakat diluar. Mereka setia disisi aku, nak tengok aku sembuh. Aku rasa sepi dan sunyi, aku cari diaorang. Diaorang sentiasa menyokong aku. Alhamdulilah, aku makan ubat, aku bersenam, aku ada sesi terapi dengan pakar, dan ada sokongan. Aku masih bernafas hari ini.

Kedua, kalau kau tengok kawan-kawan, adik-beradik kau berkelakuan pelik, pertama, buang sejenak yang diaorang ni kena buatan orang, kena santau ke apa. Bawak pi jumpa psikitiaris dulu. Ahli keluarga aku ada Bipolar Disorder. Awalnya dengar cakap orang luar, ahli keluarga aku ni kena buatan oranglah, apalah, sebab perangai dia makin pelik dan ada suicide attempt. Jumpa doktor, terus diagnosis Bipolar Disorder dan keadaan dia semakin baik. Kalau doktor tak jumpa punca, barulah berubat cara tradisional.

Ketiga, jangan jadi masyarakat yang terlalu supersitious. Sikit benda jadi, kita salahkan hantu, jin, makhluk halus atau sihir. Setiap benda jadi, salah hantu, salah setan semua bagai. Kadangkala, ada penjelasan sains, ada penjelasan yang rasional akal dan empirikal deria kita boleh cerna. Bila semua benda kita kaitkan dengan elemen supernatural, lambat laun masyarakat kita akan jadi seperti India.

Keempat, antara faith dan delusion tu, kita mesti cari satu garis halus. Apa yang berlaku pada keluarga ini, mereka dah tak dapat bezakan mana satu faith, mana satu delusion. Mereka percaya bahawa TUHAN menghantar mendiang bapak diaorang untuk berpesan kepada si Lalit. Sampaikan satu tahap, membμnuh diri itu sendiri adalah pesanan daripada TUHAN dan mendiang bapak diaorang, sampai diaorang takde masalah nak buat demikian. Ingat, menjadi seorang spriritual tu sangat indah, tetapi apabila faith dah sampai ke tahap delusion, supersitious boleh jadi sangat menakutkan. Dalam kes keluarga Lalit, mereka melakukan ritual gαntung diri itu dengan harapan bahawa apabila mereka melakukan sedemikian, mendiang bapa mereka yang dah pergi akan kembali dari kematian, meleraikan ikatan di leher, tangan dan segala tubuh mereka.

Kalau empat pengajaran ini tak diletakkan di dada kita, peristiwa seumpama dengannya akan berlaku di India, di mana-mana bahagian dunia, bahkan boleh jadi dalam keluarga kita.

Akhir kata, kalau korang nak mendalami kes ini lagi, boleh tonton Netflix. Ada docuseries pasal cerita ni.

Sekain.


Budaya Memanah Dalam Sejarah Bangsa Mongol

Memanah merupakan salah satu cabang seni yang tertua masih diamalkan sehingga kini. Bermula dari perkembangan awalnya hingga tahun 1500-an, busur menjadi sahabat karib manusia dari pelbagai bangsa dan sangat lazim digunakan berbanding mana-mana senjata lain yang pernah wujud dalam sejarah yang tercatat.

Busur memungkinkan manusia prasejarah untuk menjadi pemburu yang paling cekap di bumi, menyediakan jaminan keselamatan, makanan dan bahan mentah kepada manusia seperti tulang, urat kasar dan kulit binatang. Sejak dari zaman itu, memanah telah memainkan peranan penting dalam kebanyakan ketamadunan di seluruh dunia.

Di dunia Islam, memanah dipraktikkan sebagai senjata dalam perang sejak pertempuran yang melibatkan orang-orang Islam dengan kaum Jahiliyyah di Arab. Baginda Nabi Muhammad S.A.W telah menggalakkan para sahabat untuk sentiasa menjadikan budaya memanah sebagai salah satu kemahiran utama dalam pertempuran melawan musuh.

Semasa mengerjakan Haji dan Umrah, umat Islam dari seluruh dunia akan menziarahi Bukit Uhud di Madinah. Bukit ini memiliki kedudukan yang penting dalam konteks sejarah Islam. Ia merupakan sebuah bukit di mana pasukan pemanah Muslim seramai 50 orang ditempatkan semasa dalam Pertempuran Uhud. Pertempuran dimulakan dengan perang tanding antara kedua pihak yang dimenangi pihak Muslim. Kedua-dua pasukan tentera kemudian mula bertempur, lalu tentera Muslim berjaya menggoyahkan tentera Quraisy.

Ini menyebabkan Pasukan pemanah Muslim bertindak meninggalkan posisi dan turun dari Bukit Uhud apabila melihat tentera Quraisy lari meninggalkan medan perang. Mereka berebut-rebut mengambil harta rampasan perang yang ditinggalkan sehingga mereka lupa larangan Nabi Muhammad supaya tidak meninggalkan Bukit Uhud walau apapun yang berlaku. Namun hanya ada 14 orang pemanah yang beriman sahaja yang tinggal.

Justeru, peristiwa dalam Pertempuran Uhud ini menunjukkan kepentingan memiliki kemahiran memanah di dalam konteks Islam. Lebih-lebih lagi apabila terdapat hadis-hadis yang jelas menyatakan Rasulullah S.A.W. amat menggalakkan umat baginda untuk menguasai kemahiran berenang dan memanah.

Di barat, bermula dengan zaman pemerintahan William the Conquerer, busur menjadi senjata pertahanan utama kerajaan England selama beberapa abad. Sekitar tahun 1200, Genghis Khan dan gerombolan Mongolnya menakluki sebahagian besar dunia dengan menggunakan busur pendek yang kuat sambil menunggang kuda. Bagi masyarakat pribumi Amerika, memanah dijadikan sumber sara hidup dan wujud semasa zaman penjajahan Inggeris dan kemudian Amerika.

Akhirnya, setelah busur mula beransur-ansur digantikan dengan senjata api sebagai senjata jarak jauh utama dalam peperangan, aktiviti memanah mula dijadikan sebagai sebuah sukan yang digemari pelbagai golongan, inilah faktor yang telah menjaga aktiviti memanah supaya kekal diamalkan berterusan sepanjang sejarah.

Kepentingan memanah sebagai kemajuan budaya sesuai dengan perkembangan dan kepantasan seni membuat api. Penggunaan busur muncul dalam cerita-cerita rakyat sejak lebih dari 3000 tahun yang lalu, walaupun penemuannya mungkin lebih awal dari era itu.

Perkembangan budaya memanah disusuli inovasi utama oleh beberapa kebudayaan bersejarah. Sekitar tahun 3500 SM, orang Mesir menggunakan busur yang sama tinggi dengan ukuran tubuh mereka. Mata panah mereka yang pada awalnya dibuat dari batu api, kemudian dibuat dari bahan gangsa.

Hampir 2000 tahun kemudian, orang Assyria membangunkan busur lengkungan terbalik (recurve bow) yang lebih pendek, yang memberikan lebih banyak daya kuasa dan kawalan yang lebih mudah. Pada sekitar tahun 1200 SM, orang Hitti memperkenalkan teknik memanah dari rata (chariot) yang sedang bergerak, dan sekitar tahun 500 M, orang Rom, yang sebelum itu merupakan golongan pemanah kelas kedua, mula mensasarkan panahan mereka ke bahagian muka dan bukannya dada, kerana ia menghasilkan daya tembakan yang lebih tepat.

Tak terkira banyaknya kisah-kisah legenda dan kepahlawanan yang berkait dengan budaya memanah. Acara sukan Olimpik kuno, antara tradisi yang masih diamalkan sehingga kini (Olimpik moden) terdapat pelbagai versi penemuannya. Salah satu darinya menyatakan bahawa ia diasaskan oleh seorang pemanah bernama Heracles atau Hercules. Acara ini ditampilkan dengan memanah burung merpati yang ditambat sebagai sasarannya.

Panahan bersasar juga muncul dalam balada Robin Hood dan William Tell, sebagai menunjukkan rasa penghormatan oleh orang Inggeris terhadap pemanah handal tersebut. Kejohanan-kejohanan memanah yang kita sering lihat hari ini, boleh ditelusuri sejarahnya kembali ke England. Pertandingan diadakan sebagai sebahagian daripada acara keramaian masyarakat seawal abad ke-17.

National Archery Association of United States (NAA) berasal dari sejarah unik negara Amerika Syarikat. Selepas berakhirnya Perang Saudara, bekas tentera pihak Konfederasi tidak dibenarkan memiliki senjata api. Oleh kerana itu, dua beradik yang bernama J. Maurice dan William H. Thompson mula belajar berburu menggunakan busur dan anak panah lalu mereka menjadi pemanah yang berjaya. Mereka berdua adalah pengasas bersama NAA pada tahun 1879 di Crawfordsville, Indiana.

Sukan memanah dijadikan acara rasmi dalam Sukan Olimpik moden pada tahun 1900 dan juga dipaparkan pada tahun 1904, 1908 dan 1920. Tetapi peraturannya tidak konsisten dan bergantung sepenuhnya kepada peraturan yang ditetapkan oleh negara yang menjadi tuan rumah, situasi ini menyukarkan para atlet dari negara-negara yang memiliki tradisi memanah yang berbeza-beza. Akhirnya, acara memanah terpaksa disingkirkan dari Sukan Olimpik.

Federation Internationale de Tir a l’Arc (FITA) ditubuhkan pada tahun 1931 sebagai badan pentadbiran antarabangsa untuk sukan memanah. Organisasi ini menyediakan standard peraturan untuk pertandingan yang membolehkan Kejuaraan Sedunia yang pertama diadakan pada tahun yang sama.

Pada tahun 1972, setelah kebanyakan negara mula menyerap peraturan yang ditetapkan oleh FITA, acara memanah dimasukkan kembali ke dalam Sukan Olimpik. Sejak itu, perkembangan teknologi telah banyak membantu kemajuan dari segi peralatan, dan beberapa format kompetitif yang telah usang, tetapi sukan memanah pada dasarnya tetap mengekalkan ciri-ciri tradisinya yang sama.

Bangsa Nomad Yang Digelar Sebagai ‘Syaitan Yang Menembak Dari Syurga’

Bangsa Mongol, pada suatu ketika zaman dahulu pernah menakluki sebahagian dari seluruh dunia ini, dan senjata mereka yang paling utama adalah busur. Dengan menggunakan taktik ‘hujan badai’, tentera Mongol mampu menjimatkan kerahan tenaga tentera dengan bergantung kepada tembakan ratusan hingga ribuan anak panah terhadap musuh dengan barisan pemanah akan diganti-ganti oleh barisan pemanah yang lain tanpa henti.

Inilah faktor yang menjimatkan tenaga dan masa untuk menukar anak panah yang baru akan dipendekkan. Tetapi mengapa dahulu bangsa Mongol dianggap sebagai bangsa yang tiada tandingannya dalam sejarah memanah, hari ini budaya memanah hanyalah tidak lebih sekadar acara sukan dalam tradisi mereka?

Walaupun Mongol menyerap tradisi memanah dari budaya orang-orang Turkik yang terlebih dahulu mendirikan ketamadunan di sekitar Asia Tengah dan Mongolia moden, namun budaya memanah di Mongolia memiliki sejarahnya yang panjang dan tersendiri. Legenda Mongol menceritakan tentang Erekhe Mergen (Erhii Mergen dalam tradisi Turkik kuno, macam kita ada Si Tanggang tapi di Indonesia ada Malin Kundang).

Erekhe Mergen adalah dewa pemanah agung yang menyelamatkan rakyat dari bencana kemarau dengan memanah enam matahari. Dahulu orang Mongol percaya bahawa dunia pernah memiliki sebanyak tujuh matahari, dan enam darinya telah ditembak oleh Erekhe Mergen. Perkataan “mergen” itu sendiri juga berasal dari perkataan bahasa Turkik yang bermaksud “pemanah”.

Dan kisah lagenda ibu bangsa Mongol ingin memupuk gagasan perpaduan terhadap anak-anaknya yang sedang bertengkar, dia menyuruh anak-anaknya duduk dan masing-masing diberikan sebatang anak panah kemudian menyuruh mereka mematahkannya. Tentulah mereka dapat mematahkannya dengan mudah.

Kemudian dia memberikan enam batang anak panah kepada setiap seorang dari mereka dan menyuruh mereka mematahkan kesemuanya sekaligus. Tidak ada seorang pun yang dapat mematahkannya. Begitulah cara orang Mongol terdahulu mempelajari kepentingan membentuk kuasa melalui perpaduan.

Sebelum orang Mongol muncul dalam sejarah melalui penyatuan suku-suku nomad oleh Genghis Khan, beberapa pendahulu Mongok di tanah padang rumput Asia termasuklah orang-orang Khamag, Hun Asiatik atau Xiongnu pernah memerintah sebahagian daripada China, dan terutamanya orang Khitan yang memerintah China Utara pada abad ke-11, yang dikenali dengan nama Cathay di barat.

Berikut adalah bagaimana sejarawan China Sima Qian menggambarkan Hun:

“[Hun] tidak memiliki bahasa bertulis: mereka mentadbir diri mereka sendiri berdasarkan perkataan-perkataan lisan asas sahaja. Anak-anak kecil mereka boleh menunggang biri-biri dan menarik busur untuk menembak burung dan tikus. Setelah mereka dewasa, mereka akan menembak musang dan arnab yang menjadi makanan ruji mereka. Pahlawan mereka adalah pemanah yang handal, dan mereka semua adalah pasukan berkuda yang berperisai. Cara hidup mereka ketika dalam keadaan aman damai adalah menggembala, dan dengan demikian memanah dan berburu menjadi sebahagian dari cara hidup mereka. Ketika mereka diancam peperangan, mereka berlatih bertempur dan menyerang sehingga mereka dapat menceroboh atau melakukan serangan mengejut. Ini adalah sebahagian dari sifat mereka.”

Kita boleh melihat bahawa cara hidup orang Hun sangat mirip dengan cara hidup bangsa Mongol. Di negeri Liao dan Mongol pada abad ke-10 hingga ke-11, mereka pernah mengadakan permainan yang dinamakan ‘Menembak Dedalu’ untuk mempamer dan mengasah kemahiran memanah. Berikut adalah bagaimana permainan ini dijelaskan melalui sejarah rasmi Dinasti Liao yang diperintah orang Khitan:

“Dua baris dahan dedalu dipacakkan pada tanah di padang polo. Para pemanah mengikut tahap mereka yang berbeza-beza, memilih dahan mereka sendiri dan ditandakan dengan sehelai kain; kemudian mereka menoreh kulit dahan itu beberapa inci hingga terlihat bahagian dalamnya yang berwarna putih. Dikepalai oleh seorang penunggang yang memecut laju, yang lain akan menyusul dengan kelajuan penuh, sambil menembak dengan anak panah yang tidak teratur dengan bilah leper sebagai mata panah. Seorang pemanah yang berjaya menembusi dahan dedalu hingga terbelah dua dan menangkap bahagian hujung yang terpotong itu semasa memecut dalam kelajuan penuh akan mendapat markah tertinggi. Tempat kedua jatuh kepada penunggang yang berjaya memotong dahan dedalu tetapi gagal menangkap hujungnya. Mereka yang berjaya memanah tepat bahagian yang telah ditoreh tetapi gagal memotongnya, atau mereka yang terlepas sasaran akan dianggap kalah. Ketika mereka menembak, orang ramai akan memukul gendang sebagai pembakar semangat.”

Sejak zaman Genghis Khan atau bangsa Mongol keseluruhannya, terdapat banyak catatan tentang budaya memanah. Dalam ‘Sejarah Syurga Biru’, ada kisah tentang Chuu Mergen yang menembak sasarannya semasa menunggang kuda sejauh 130 meter.

Terdapat catatan pertandingan kebangsaan di mana tokoh-tokoh pemanah terkenal termasuklah cucu Genghis Khan sendiri seperti Tsülegtii, Gölgön Baataar, Sübgetei Baataar, Toghtong Baataar dan Khüldar semuanya bersaing memanah untuk sasaran yang berjarak sekitar 600 meter dengan menembak topi kulit rusa yang diletakkan di atas tanah. Kesemuanya berjaya mencapai sasaran dengan satu daripada tiga panahan.

Walaupun orang Mongol kemudian diusir dari China oleh Dinasti Ming, mereka masih merupakan kuasa yang harus diperhitungkan di tanah air mereka sendiri yang masih dikenali sebagai Dinasti Yuan Utara. Pada tahun 1449, tentera Ming cuba menyerang Mongolia secara membuta tuli semasa Krisis Tumu hingga menyebabkan tentera Mongol berjaya menangkap maharaja mereka, Maharaja Yingzong.

Tetapi pada abad ketujuh belas, Mongolia atau bangsa Mongol umumnya terpaksa berada di bawah kawalan bangsa Manchu, bangsa separa-nomad yang terkenal dengan kuasa maritimnya. Manchu juga merupakan musuh tradisi bangsa Mongol sejak zaman Genghis Khan kerana Manchu adalah keturunan dari bangsa Jurchen yang memerintah Dinasti Jin, dinasti yang pernah dimusnahkan oleh Genghis Khan kerana Jin membunuh nenek moyang orang Mongol, Ambgai Khan. Semasa menjadi bangsa Manchu, mereka memerintah China dengan menubuhkan Dinasti Qing dari tahun 1644 hingga 1911.

Bangsa Manchu kemudian menerapkan dasar-dasar yang memaksa bangsa lain meninggalkan budaya asli dan mereka cuba menekan satu-satunya sumber sara hidup bangsa Mongol dengan memaksa orang Mongol meninggalkan cara hidup sebagai penggembala dan dipaksa pergi ke biara untuk mempelajari pasifisme Buddha. Aktiviti memanah adalah dilarang sama sekali, dan orang Mongol hanya boleh memulihara tradisi memanah dengan berlatih secara diam-diam di dalam khemah mereka menggunakan busur miniatur atau mainan.

Sejak mencapai kemerdekaan sekali lagi pada tahun 1921, Kerajaan Mongolia telah mempromosikan kembali budaya memanah sebagai sebahagian sukan tradisional Mongol selain daripada sukan bergusti. Walaupun sudah tidak ramai generasi baru Mongol boleh memanah sambil menunggang kuda, tetapi masih ramai yang mempraktikkan kaedah memanah tradisional dengan berjalan kaki.

Setiap tahun pada bulan Julai akan berlangsung satu festival sukan tradisional, iaitu ‘Nadam’, di mana orang-orang Mongol akan bertanding dalam tiga acara utama: lumba kuda, gusti dan memanah. Kaum wanita tidak turut serta dalam sukan gusti tetapi penglibatan mereka bertanding dalam acara lumba kuda dan memanah adalah sangat meriah. Kaum wanita Mongol sering memperoleh keputusan yang cemerlang setiap kali mereka memegang busur dan anak panah.

Hari ini, sukan ini mempunyai tiga cabang utama berdasarkan gaya memanah daerah dan struktur jenis busur yang berbeza. Tiga cabang ini berdasarkan gaya mengikut wilayah, iaitu gaya ‘Khalkha’ merupakan tradisi memanah masyarakat Mongol di wilayah tengah Mongolia. Cabang seterusnya adalah gaya ‘Buryat’ diamalkan oleh masyarakat di wilayah timur utara negara Mongolia. Kemudian terdapat cabang dengan gaya ‘Uryankhai’ yang mewakili orang-orang Mongolia Barat.

Setiap tradisi Mongol mempunyai gaya busur yang berbeza: tetapi sebenarnya, mereka boleh memilih jenis busur yang ingin mereka gunakan secara bebas. Terdapat pelbagai ukuran dan daya tarik yang sesuai untuk kaum lelaki, wanita dan kanak-kanak. Tiga gaya busur antaranya ialah Gung, Tömör dan Khagas. Gaya Gung memililki bentuk busur yang mendalam berdasarkan gaya Manchu dan ia berasal dari timur Mongolia, gaya Tömör berasal dari pusat wilayah Khalkha, dan gaya Khagas berasal dari wilayah Uryankhai Barat.

Budaya memanah Mongol sering kali dikaitkan dengan cerita-cerita mistik seperti yang terdapat di Kyudo, Jepun. Walau bagaimanapun, para pemanah Mongolia sebenarnya hanyalaj mahu mencapai sasaran mereka. Namun begitu, untuk mencapai sasaran dengan sempurna tanpa fokus dan kawalan badan yang baik bukanlah sesuatu yang mudah. Oleh itu, mereka menganggap budaya memanah sebagai salah satu latihan mental dan fizikal yang maju.

RUJUKAN:

Reid, Robert W. (1992). Mongolian Weaponry. The Secret History of the Mongols. Mongolian Studies.

Syed, Akramulla (14 December 2017). History of Islam and Muslims. The second battle of Islam at Uhud, Battle of Ohod. Islamic Occasions.

Sarangerel (Julie Ann Stewart). (2001). Chosen by the Spirits : Following Your Shamanic Calling. Destiny Books, Rochester (VT).


Apa Itu Media Bebas?

Kita selalu dengar dakwaan pengamal media seantero dunia terutama pengamal media alternatif bahawa mereka media bebas, lebih terbuka dan lebih telus berbanding media arus perdana. Tetapi di sebalik dakwaan ini, ada saja kontroversi yang dijemput setiap kali mereka menyiarkan berita sama ada di portal atau akhbar masing-masing. Ini yang menimbulkan persoalan, apa sebenarnya yang menjadikan sesuatu media itu bersifat bebas? Mari kita lihat.

Apa yang mendefinisikan media itu bebas atau tidak ialah ia bersifat apolitikal dan objektif dalam penyampaian berita kepada pendengar, penonton atau pembaca di luar sana. Pengamal media sebegini melihat penyampaian berita sebagai satu tanggungjawab sosial untuk mendidik masyarakat bersifat cakna dan tidak bias kepada mana-mana pihak. Mereka mahukan berita yang disampaikan tidak diseleweng atau diputar-belit semata-mata mengikut agenda pihak pengurusan atau pembiaya mereka. Namun dalam dunia hari ini, agak sukar untuk mencari media yang benar-benar bebas daripada sentimen ini lebih-lebih lagi media alternatif. Ini kerana kebanyakan pengamal media sebegini mengikut kehendak pembiaya atau naratif yang direka pihak pengurusan walaupun ia sama sekali bertentangan dengan aspirasi yang cuba dibawa.

Kedua, media bebas memperjuangkan kebebasan bersuara mengikut ruang lingkup undang-undang dan perlembagaan sesebuah negara. Pada mereka, kebebasan bersuara membenihkan kemajuan sosial dalam masyarakat selain mendorong diskusi yang sihat tentang pelbagai isu semasa. Kebebasan bersuara ini juga mendorong media menjadi suara untuk semua lapisan masyarakat terutama golongan terpinggir seperti golongan miskin tegar, gelandangan dan orang kelainan upaya (OKU). Tetapi kebebasan sebegini bukanlah lesen untuk mengata dan menyebarkan khabar bersifat fitnah. Ini kerana dalam dunia hari ini, kebebasan bersuara diibaratkan sebagai kebebasan bersuara sesuka hati menyentuh isu-isu sensitif tanpa mengambil kira sensitiviti masyarakat, agama dan negara. Dan kerana kelancangan media sebegini, ia bukan saja menimbulkan bantahan dan tindakan tegas daripada pihak berkuasa, bahkan turut membawa kehilangan nyawa. Contoh paling mudah, serangan pengganas di pejabat majalah Charlie Hebdo yang mengorbankan 12 orang dan mencederakan 11 orang gara-gara menyiarkan karikatur Rasulullah s.a.w dalam bentuk satira politik.

Ketiga, media yang betul-betul bebas menolak sama sekali unsur-unsur prejudis atau diskriminasi pada orang lain. Pengamal media menganggap unsur-unsur sebegini satu jenayah dan penghinaan kepada kerjaya dan etika kewartawanan. Ini kerana individu yang menyelitkan unsur diskriminasi bukan saja dianggap terlalu mengejar keuntungan segera malah tidak memikirkan kesan jangka pendek dan jangka panjang bila mempromosikan naratif yang memualkan minda yang membacanya. Dan ini trend yang berlaku dalam dunia hari ini. Kebanyakan media sama ada media arus perdana atau alternatif terutama di Barat terlalu sibuk mempromosikan naratif Islam agama keganasan, bersesuaian dengan polisi ‘Perang Melawan Keganasan’ yang diamalkan pentadbiran di sana. Namun, bila mana wujud serangan ke atas komuniti atau pihak berkuasa oleh individu bukan beragama Islam yang semakin bertambah sejak beberapa tahun ini, media sama ada menggunakan terma ‘lone wolf’ atau membisu terus berkenaan isu ini.

Media bebas yang sebenar mengangkat kebebasan maklumat terutama penyebaran dan pengesahan maklumat yang benar dan sahih. Bagi pengamal media, sebarang maklumat yang disampaikan kepada khalayak mestilah bersifat benar dan tepat. Maklumat yang tidak menepati parameter sebegini tidak sepatutnya dilepaskan walaupun ia ada nilai sensasi yang boleh menambah bilangan pembaca atau rating penonton. Ini kerana jika ia berlaku dan ada pihak yang merasa diri mereka teraniaya, sudahlah ia merosakkan integriti dan imej awam media tersebut. Malah, pihak terlibat boleh saja menyaman media tersebut di mahkamah dan memaksa mereka meminta maaf atas keterlanjuran yang dibuat. Dalam dunia serba mencabar ini, sensasi dan kontroversi menjadi pilihan sesetengah media yang mengaku diri mereka bebas walaupun ini bermakna membakulsampahkan kebenaran yang seharusnya menjadi agenda utama media. Pada mereka, sensasi dan kontroversi lebih menguntungkan kerana selain menjana tambahan dari segi rating dan langganan tetapi pada masa sama, meningkatkan lagi perhatian pada naratif pilihan mereka. Dan ini menjadi modus operandi sesetengah pengamal media terutama di Malaysia di mana moral dan sensitiviti tidak lagi diambil kira dalam penyampaian berita. Walaupun pelbagai bantahan dan tindakan telah diambil, ini tidak mematahkan semangat pengamal media sebegini kerana bagi mereka, agenda atau naratif yang digarap mendapat perhatian masyarakat sekaligus memudahkan usaha mereka membentuk dan mengubah persepsi orang ramai tentang sesuatu isu.

Akhir kalam, media yang benar-benar bebas sebenarnya wujud di dunia ini. Cuma agak sukar untuk membezakan antara yang sebenar dengan yang palsu kerana sesetengah daripadanya mempergunakan slogan dan aspirasi media sebegini untuk menonjolkan diri mereka sebagai wira dalam dunia percetakan. Di sebalik media sebegini, media bebas seharusnya lebih berani menongkah arus perjuangan kelompok tidak bertanggungjawab ini dan menjadi suara sebenar yang memperjuangkan hak dan kebenaran. Tanpa keberanian dan kesungguhan, laungan media bebas yang jadi laungan selama ini hanya tinggal kenangan dan ia sekadar retorik bersifat sia-sia.